
Jashtë Tiranës, mbi një kodër pranë Shkallës së Tujanit, një shtëpi e lyer me gëlqere shkëlqen në diell dhe bardhësia e saj duket për së largu posi një njollë prej dëbore në mes të maleve. Kur afrohet njeriu, vë re menjëherë se kjo shtëpi, ndonëse e ulur dhe disi e vogël – ndoshta me tri oda vetëm ose të shumtën me katër – ndryshon nga gjithë shtëpitë e tjera të vendit nga bukuria e vijave, nga gjerësia elegante e derës, nga forma dhe shkaqet e penxhereve – secila nga të cilat ka njëzet xhama të vegjël, të lidhur me metal dhe veçan nga çatia e mbuluar me qeramidhe të bardha të rregulluara me dhe me kujdes, kuptohet se është një shtëpi e mejtuar prej një arkitekti-artist për një myshteri-poet. Kjo ndjenjë, e një gjëje të ndryshme nga të tjerat, rritet dhe më tepër kur shikon njeriu kopshtin, ku një shumicë lulesh, barërash, pemësh dhe shelgjesh edhe të vogla martojnë ngjyrat e tyre me një harmoni të rrallë dhe bëjnë rreth e rrotull shtëpisë së bardhë si një kurorë në ballë të një vajze. Tiranasit e quanin shtëpinë më parë “Qoshku i Bardhë”, po i zoti vetë pëlqen emrin Kasollja e Bardhë, dhe më në fund ky emër i mbeti.

“I zoti i shtëpisë”, thamë.

Cili është i zoti i shtëpisë? Një fytyrë origjinale, një tip i rrallë në Shqipëri. Është një mjek i quajtur dr. Gjëlpëra. I ati ka qenë tregtar në Petersburg, qytet që sot quhet Leningrad, kish fituar një pasuri të bukur, dhe birit të tij të vetëm i kishte dhënë një stërvitje të mbaruar. Djali kish një mendje të hapur dhe të gjerë, interesohej në letrat e vjetra dhe në të sotmet, në historinë e mendimeve dhe në historinë e ngjarjeve, po tërhiqej në një mënyrë të veçantë nga mësimi i shkencave. Kur mbaroi gjimnazin, qëndroi dhe u mejtua. Tregtia e mërziste. Letrat i donte me gjithë shpirt; po sado i ri, kuptohet se letrat, si karrierë, janë të mbjella me gjemba, duan nge, duan rreth të bukur, dhe instinktet bakalle të babait të tij do t’i venin pengime në zhvillimin e individualitetit. Kanunin nuk e pëlqente, politikën e urrente. Mbetej mjekësia. Gjëlpëra u dalldis në mejtime. Mjekësia? do të thotë kokë, plagë, qelb, mëlçi të prishura, zorrë të vulosura, gjak, bacile, erëra të liga; nga ana tjetër, mjekësia është një dituri fisnike: meqë qëllimi i saj është pakësimi i dhimbjes. Pastaj mjekësia nuk është si tregtia, në kundërshtim me letrat. Ca shkrimtarë të mirë kanë qenë mjekë; dhe shumë mjekë kanë shijen e artit, të muzikës, të librave të bukur. Gjëlpëra e hodhi zarin për mjekësinë, dhe i ati si shqiptar kish një nderim të trashëguar, në mos për diturinë, për shkallën sociale të mjekut.

Ashtu Gjëlpëra junior u shkrua nxënës në Universitetin e Petersburgut. Tre vjet i vazhdoi mësimet me vullnet dhe me sukses. Profesorët e tij e quanin një nxënës të shkëlqyer. Qe nga të parët në fiziologji, në anatomi, në kimi; biologjia e tërhiqte shumë, biologjia, dituri e çuditshme, që hap udhë të errëta dhe misterioze ku s’kish shkelur këmbë njeriu gjer dje. Në kohët e para Gjëlpëra u turbullua, i vinte të vjellë, kur nisi praktikën e anatomisë, – të çarët e njerëzve të vdekur për të nxënë kleçkat dhe vidhat e fshehta të trupit. Kur i jepnin një vesh, një dorë, t’i marrë në shtëpi që t’i presë e t’i studiojë, qëndronte shumë herë, plot me mejtime si të Hamletit. Thosh me veten e tij: “Kjo dorë ka qenë e gjallë një herë, ka shtrënguar duar të tjera, ka lidhur zemër me zemër; ky vesh ka dëgjuar zëra të dashura, muzika të ëmbla; dhe tani dora, tani veshi, qelbet, dhe do të copëtohen nga thika ime.” Po pak nga pak këtë ndjenjë ia mundën ndjenja të tjera, vazhdoi punën me zell, dhe u bë i mbaruar në anatominë. Në mes të mësimit të diturive të mërzitura, gjente kohë dhe për zbukurimin ose zbavitjen e mendjes. Këndonte më të mirat libra të ditës. Njomte kujtimin e klasikëve duke kënduar kryeveprat e vjetra. Qëllonte pak pianon: një sonatë e Bethovenit, një ‘nocturne’ e Shopenit, dhe të interpretuara ligsht, kënaqnin shpirtin si një mundim i ëmbël për të hyrë në bashkim ndjenje dhe kuptim me të mëdhenjtë.

Shkonte dendur në koncertet simfonike, më rrallë në Opera, dhe këtu atëherë vetëm kur ish natë baleti: Fokini, Pavlova, dhe veçan e perëndishmja Karsavina, i jepnin një shfaqje bukurie ritmike të paharruar.

Në moshën e Gjëlpërës zemra ose një nga më të thellat instinkte të njeriut, kanë nevojë të kënaqen. Studenti ynë kish një mikeshe të quajtur Vera, i ati i së cilës, një çinovnik (nëpunës i vogël i shtetit) zemërbardhë dhe i dhënë pas vodkës (vodka është rakia popullore e Rusisë) e kish lënë jetime pak vjet më parë. Vera punonte si koriste në një nga teatrot e mëdha të Petersburgut. Qe një çupë e gjatë dhe e shkathët, me sy ngjyrë manushaqeje, flokë gështenjë, hundën të drejtë, duart dhe këmbët të vogla, gjirin dhe këlqet jo të hedhura shumë; cipën e kish të bardhë; mollëzat e faqeve të kuqe nuk i kish të ngritura sa të viheshin re, shënonin vetëm pakëz sojin sllav dhe i jepnin fytyrës së saj një shije tërheqëse të veçantë. Gjëlpëra kur lulëzonte natyra, dilte nganjëherë me Verën anës lumit Nevka e Madhe (një degë e Nevës), e shtrirë në mes kopshtesh pa fund; ose kur mbarohej koha e akullit dhe Neva e shkrirë lente avulloret të punojnë, të dy miqtë venin të shkonin ndonjë pasdite në ndonjë ishull të afërm: herë në Krestovskij, herë në Kamennji ose në Elagin. Po këto dëfrime jashtë, nëpër pyjet, nëpër lëndina, anës lumenjve ishin të rralla; punët dhe akulli, i mbanin më shpesh brenda. Sa orë të paharruara studenti ynë kish shkuar në odën e Verës, rreth e rrotull samovarit, duke biseduar ndonjë pikë arti a literature – se Vera interesohej në gjërat e mendjes. Bisedimi binte nganjëherë mbi temën më të madhe të psikologjisë së njeriut: tema e dashurisë. Vera me thellësinë mistike të shpirtit sllav të saj, besonte te dashuria si te një forcë e gjallë, fatale, e domosdoshme. Gjëlpëra qeshte:

“Vera, – i thosh, – jemi të gjithë viktima të një ëndrre. Ajo që e quajmë dashuri, nuk është veçse një emër tjetër për dëshirën. Është një shtytje e fuqishme e natyrës, jo një zë i perëndishëm i shpirtit. Bah! Sot, çupa ime, pimë çaj në këtë odë dhe duhemi; nesër? nesër kushedi ku dhe me kë do të jemi?”

Vera qeshte me një qeshje të sforcuar.

“Je cinik, – i thosh, – duhet të kisha rënë në dashuri me një poet, jo me një student mjekësie. Po nuk e kisha në dorë. Dashuria nuk zgjidhet: del përpara dhe urdhëron.”

Po Gjëlpëra e hiqte pranë dhe me fjalë të bukura, e përkëdhelte dhe e kënaqte.

Kështu shkoi moti i tretë dhe hyri i katërti. Gjëlpëra ndjente përditë se rritej kuptimi, dhe truri i tij merrte një fuqi mendonjëse të tijën, jo të përsëritur nga të tjerët. Nuk harronte dhe kujdesin e trupit. Thosh me vete:

“Një mjek duhet të jetë i shëndoshë dhe i shëndetshëm. Si i ditur, mundet, edhe në qoftë i sëmurë, të jetë i zoti të bëjë punë kërkimesh në laboratorët, po si mjek vepronjës, në marrëdhënie me popullin, dukja e tij duhet të jetë pasqyra e forcës dhe e shëndetit. Kush e mban dot të qeshurit sikur një ulok të dalë si mësonjës i vallës dhe të kërkojë nxënës? Një mjek i sëmurë sjell menjëherë në buzët e popullit të thënën e vjetër: ‘Mjek, shëro vetveten!’”

I jepte pra trupit të tij ushtrime sistematike, hante dhe pinte mirë, po jo shumë; bënte gjumë të plotë. Fjala e vjetërsisë klasike “Çdo gjë me masë” qe fjala udhëheqëse e sjelljes së tij. Moti i katërt i mësimeve mjekësore mori fund me shkëlqim në qershor 1914, dhe Gjëlpëra shkoi për një vakancë në Suedi sipas një dëshire të vjetër. Verës i kish lënë me shëndet një ditë më parë, me puthje, qarje, zotime – dhe i ati e përcolli gjer te vapori që do ta shpinte në zallet e Suedisë.

Gjëlpëra hyri tani në një botë të re. Suedia, ndonëse aq afër Rusisë, ndryshon nga shumë pikëpamje. Hiq mezet që hahen përpara drekës dhe darkës dhe që janë si zakuska e Rusisë, pothuajse çdo gjë tjetër – binatë, rrojtja, sjelljet, dukja e qyteteve dhe e njerëzve është tjetërsoj. Dhe për Gjëlpërën, për mendjen e tij vëzhguese dhe të dhënë pas gjërave të fshehta, të gjitha rreth e rrotull tij kishin një interes të madh. Dëfronte me bukurinë e Stokholmit, qytet i shtrirë në një shumicë ishujsh, posi një Venedik i dytë, po me bukuri veneciane më të ftohtë, dhe më të matur. Kur u dëgjuan topat e parë të Luftës së Madhe, që do t’i vinte zjarrin gjysmës së botës, sytë e njerëzisë së tërë u kthyen mbi sheshet e gjakut dhe të vdekjes, mendjet peshonin dhe prisnin fjalën e fundit të fatit, fjala që vonoi aq shumë sa në krye, asnjeri nuk do të kish besuar në një vonim aq të zgjatur. Çdo njeri ish ngrysur dhe për fatin e veçantë të tij zemra e Gjëlpërës ish plot me kujdes e me frikë. Ç’ndryshim do të sillte lufta në jetën e tij? Petersburgu, a qe tani një qendër mjaft të qetë për të vazhduar mësimet? Valle, nuk do ta shtrëngonin të vente në shesh të vdekjes për të marrë pjesë në veprimet e Kryqit të Kuq? Si do të vinte tregtia e t’et? Disa ditë, këto pyetje vinin e venin në mendje të tij, i godisnin trurin posi valët e detit që përpiqen kundër një shkëmbi. Më në fund bëri një vendim. I rritur në Rusi, nuk ish rus. Ç’gjë e ndalonte t’i vazhdojë mësimet në Suedi. Gjuha? Po në gjimnaz kish mësuar gjermanishten, dhe kjo gjuhë është aq afër suedishtes, sa me tre muaj punë të rëndë, do të ish i zoti të vazhdonte mësimet në një universitet të Suedisë. Mbetej vetëm leja e t’et. I shkruajti plakut duke i shpjeguar me sa ishte e mundur në një kohë kur postat s’kishin më të fshehta për syrin e hapur të censurës. Plaku e kishte djalë të vetëm. E donte. Kuptoi. Dha lejen, dhe provën praktike të lejes: një çek për të mbuluar harxhet e motit të parë.

Gjëlpëra kish dëgjuar që prej vitesh për Upsalanë, si një qendër kulturore me famë, dhe emrin e Universitetit të Upsalasë të zihej në gojë me nderim. Nga të katër Universitetet e Suedisë – Upsala, Lund, Stokholm dhe Gothenborg – zgjodhi Upsalanë: dhe që të mësonte sa më shpejt me rrethin e ri, shkoi që në nisje të vjeshtës te qyteti universitar. Erdhi më në fund koha akademike: dhe Gjëlpëra tani vuri në kokë kesulën prej kadifeje të bardhë me një shirit të zi, që është shenja e nxënësve të Upsalasë.

Në krye gjuha e pengonte që të zhvillojë mirë mendimet e tija. Po sa vente dhe stërvitej: edhe me atë gjallësi që e karakterizonte, arriti shpejt të bëhej plotësisht i zoti i gjuhës së re. Atëherë profesorët nisën të kuptojnë e të çmojnë fuqinë mendore të tija: dhe bashkënxënësit gjetën tek ai një shok vërtetë të matur në të gjitha, po jo kundërshtar të gazit e të qeshjes. Kur kish ngë, vente dhe ai në kabaretet e në birraritë, merrte pjesë në këngët e në vallet, si dhe lleshakate të padëmshme. Njohu nja dy çupave. Motin e dytë të tij në Upsala gjeti një mikeshe. Ta thoshin emrin Ingrid. Që një leshverdhe e gjatë, nga pikëpamja e shtatit më e bukur se Vera, po me fytyrën më të ftohtë, pa fuqinë misterioze të Verës. Vera? Ç’bënte valle Vera? Në ç’hall ndodhej. Gjëlpëra shumë herë dalldisej në mejtime. I kish shkruar dy herë, po përgjigje s’kish marrë. Harrim, ndoshta? S’kish të ngjarë. Mundet ndërrim shtëpie – ose dyshim i censurës ushtarake, kurdoherë kundërshtonjëse e shkëmbimit të letrash të një gruaje me një mik të jashtëm. Po Ingrida që një çupë e dashur, me një shpirt të mbyllur dhe pak si të largme, mikeshe ideale për një nxënës serioz të kujdesur me kërkime diturie, i cili s’ka ngë për zhvillime romantike. Ingrida që e sjellë, e urtë, e qetë, e rritur mirë. S’kërkonte një Romeo: desh një shok të pëlqyer. Dhe nxënësi ynë s’kish dëshirë të jetë më tepër.

Lufta shfrynte me të katër anët me një tërbim përditë me të shtuar. Po Suedia, e urtë, rrinte mënjanë duke bërë sehir e duke tregtuar me të gjithë luftonjësit. Jeta në Upsalë vazhdonte me qetësinë melankolike të një shtëpie të fortë që qëndronte e patundur kur jashtë furtuna përmbys shelgjet dhe tund shkëmbinj. Po dhe këtu nganjëherë – xhamat e penxhereve dhe çatia tundeshin aq shumë, sa dukej, që edhe këtë shtëpi do ta shkatërronte furtuna e përgjithshme. Nga Petersburgu lajmet qenë të rralla dhe të shkurtra. I ati i bënte të njohur vetëm për shëndetin dhe i thosh se tregëtia vinte mbarë. Përparimi i ushtrive të Nikolajevicit në Austri, zaptimi i Lembergut, të rënët e fortëses Przemislit, dhe të arrirët e fuqisë ruse përtej Karpateve gjer në prag të Budapestit, e zbuti censurën dhe hapi përgjysmë dyert e Rusisë. Plaku Gjëlpëra bëri një udhëtim në Upsalë. Pas afro dy vjet largimi, të bashkuarit e atit me djalin qe plot me gaz të mallëngjyer. Qanë hallet, kujtuan të vjetrat. Plaku pruri lajme të mira. E kish rritur dy herë pasurinë. Lufta dukej se do të vazhdonte shumë kohë. Në qoftë se marketa financiare e Rusisë nuk dobëtohej në fund të luftës dhe karta ruse qëndronte mirë, atëherë do të ishin të zotët e disa milionave. Po fati i luftës s’dihej. Një herë Rusët e përfshinë Kalicinë dhe me një sulm të egër hynë thellë në udhën e Vjenës. Dolli Mackensen-i, i mblodhi përpara, dhe duke thyer fortëse për fortëse “posi poçe” (fjalët janë të një gjenerali gjerman), i hodhi Rusët të përgjakur përtej Polonjës. Për së dyti Rusët mbuluan Bukovinën dhe arritën në Karpatet. Kushedi ç’do të ngjiste nesër? Pasuritë fitohen me guxim, dhe amerikani me të drejtë i quan kapedanë të industrisë ata njerëz të punës që guxojnë dhe hidhen përpara. Por guximi s’ndalon të lënët mënjanë të një thelë të vogël për rastin e papritur të një këmbimi ters të fatit. Plaku kish prurë treqind mijë kurorë të Suedisë, të cilat i vuri në Stokholm në emër të djalit.

“Tani, – tha, – çfarëdo që na ngjafte, kemi një ngushëllim mënjanë.”

Pas një jave u ndanë me zemër mallëngjyer por plot shpresë për të pritmen. Plaku u kthye te sheshi i luftës tregtare, dhe djali te kërkimet e diturisë.

Mësimet e mjekësisë në Universitetin e Upsalasë janë më të gjatat në botë, marrin nëntë vjetë, – tre vjet më tepër se kudo gjetkë. Gjëlpëra qe i kënaqur. Desh dituri, jo diplomë vetëm dhe ish mjaft i zhvilluar sa të kuptonte që dituria e vërtetë do kohë.

Edhe për një dituri të koklavitur si mjekësia, me njëzet rrënjë në dituritë e të tjerë, katër a pesë vjet janë mjaft sa të mbajë mend njeriu parimet dhe formulat edhe të marrë një diplomë: po që të hyjë në thellësitë e mjekësisë, që të bëhej jo një mjek po një i ditur, i zoti të mendojë nga vetia e tij të gjejë udhë të errëta në rrënjët e sëmundjes e në burimet e shëndetit, duhet një zhvillim i ngadalshëm dhe i gjatë. Sistemi i Upsalasë, mendonte Gjëlpëra, është i drejtë. Gjëlpëra gëzohej që fati i jepte rastin t’i zgjatë mësimet në një qendër kulturore të vërtetë. Pa fjalë, formohen edhe gjetkë mjekë të mirë, po në fitofshin dituri ç’fitojnë pasi dalin nga shkolla, në kurriz të njerëzve të sëmurë. Upsala, qytet i qetë dhe i paqme, i rrethuar prej një brezi kopshtesh të bukura, i dukej Gjëlpërës posi një vend i shënuar nga perënditë për zhvillimin e diturisë pa pengime e pa zhurmë. Dhe Ingrida fisnike dhe e heshtur i dukej si simboli i gjallë i Upsalasë.

Shkoi dhe viti i tretë në Upsalë. Të katërtin bota u zgjua një ditë me lajmin e papritur se Rusia u proklamua republikë dhe Cari është burgosur në pallat të tij në Carskoje-Selo. Ngjarjet tani po nxitojnë mbi tjetrën. Ca më vonë u përmbys dhe Karenski me republikën e tij, dhe një botë e vjetër mori fund përgjithnjë. Në mes të këtyre zhvillimeve historike, plasi edhe një sëmundje epidemike anë e mbanë të Evropës, duke korrur përditë mijëra njerëz, një sëmundje misterioze e cila, në mungesë të një emri më të kuptuar, u quajt “Espanjollë”. Suedia e lumtur mbeti jashtë edhe kësaj furtune. Po Gjëlpëra ishte i kujdesur e i trembur për tanë, dy herë i kujdesur e i trembur: vallë në ç’hall ndodhej plaku nga puna? A do të qe i zoti të ruante veten nga epidemia? Që kur kish plasur revolucioni në Rusi, studenti i Upsalasë s’kish marrë as ndonjë letër as ndonjë lajm tërthorazi, dhe me tërë filozofinë e tij, zemra e tij ish e ngrysur me dëshpërim dhe qëllonte me një ritëm të ndryshëm nga ditët e bardha. Të vente në Rusi? Po, ish gati. Po a mund të vente, me rrezik për veten e tij dhe me fitim për asnjeri? Priti dhe ca javë, të cilat iu dukën si muaj të gjata. Dhe një ditë, erdhi një letër nga Rusia prej një të njohuri. Plaku i kish vdekur – e kish gjetur në mëngjes të shtrirë pa jetë: nga sëmundja espanjollë ose nga pika, dhe prej pasurisë së tij s’kish mbetur asnjë gjurmë.

Gjëlpëra ndjeu një shtrëngim në zemër. U largua një javë nga mësimet, se shpirti i munduar ka nevojë të përmblidhet dhe të vuajë, në vetmi.

Mejtonte për plakun, për trimërinë e tij në punë, për dashurinë që kish për të birin, dhe për bashkimin e atyre në jetë, si dy shokë të dashur më tepër sesa si një atë i ngrysur me një djalë të bindur. Sa keq i vinte që nuk u ndodh në Petersburg në orët e fundit të plakut, që t’i lehtësonte ato çaste të rënda për çdo njeri dhe më të rënda për të paditurit. I vijnë ndërmend një nga ngjarjet të shkuara, i kujtoheshin kuvëndimet që kishin pasur bashkë, fjalët dhe qeshjet e t’et. Një plak me ca nga virtytet antike të shqiptarëve, dhe plot me një dashuri të panjohur për vendin, – një soj atdhesie instinktive që Frënjtë e quajnë “amour du sol natal”, po jo “patriotisme conscient”. Pas mendjes së plakut, çdo gjë në Shqipëri ish më e mirë se kudo gjetkë: çupat më të hijshme, gratë më të ndershme, ujërat më të paqme, pemët më të hijshme, klima më e shëndetshme, dhe, gjë e papritur, gjellët më të mbaruara. Studenti ynë nuk e kundërshtonte. Një herë vetëm s’kish mbajtur dot të qeshurit, kur plaku i theu të verërat e Shqipërisë, si më të mirat në botë.

“Ah baba, këtu e prishe, – tha: – mirë që s’na dëgjon njeri. Vera e vërtetë del vetëm në Francë, dhe në ca vende të Gjermanisë, anës lumit Ren. Në mes të asaj verë edhe të lëngut-rrushit të thartuar të Shqipërisë ka aq ndryshim, sa në mes të havjarit të Astrahanit dhe të jahnizë sonë.”

Qeshte dhe i ati, po me ironi.

“Im bir kuptoka dhe nga verërat! – thosh. – Po pse, djali im, verërat e Shqipërisë s’qenkan të mira? Nuk më jep dhe mua të kuptoj?”

“Ja sepse, im atë, se vera duhet të ketë një aromë natyrale, që quhet lule e verës, ose bouquet. Kur pi një kupë verë të vërtetë, të mbetet në gojë një shije lulesh të panjohura, me një erë fare të largët dhe të dobët, të ngjitet në tru si një tym i hollë i ndonjë bari të perëndishme. Nuk përshkruhet dot, po vetëm ndihet. Të vetë thënë, verërat e Ballkanit dhe të çdo vendi tjetër jashtë Francës dhe Renit, s’kanë bouquet, prandaj s’mund të quhen verëra: janë lëng rrushi i thartuar. Në dëshiron që të na heqësh një darkë në një restorant që ka qilar me verëra të çmuara – kam dëgjuar se është një me famë afër Prospekt Nevskijt – mund të gjykosh vetë.”

“Hajde të vemi që sonte, se s’dua të ta prish qejfin.”

Dhe atë mbrëmë, si u veshën dhe u ndreqën, thirrën një droshkë, e cila i shpuri te restoranti me famë afër Prospekt Nevskijt. Porositë i dha studenti ynë. Me havjarin dhe mezet e tjera, porositi një botile Johannisberger të vjetër, verë e lehtë e bardhë e Rhein-it që bëhet vetëm nga vreshtat e Princ Metternichut, të dhuruara diplomatit austriak prej fuqive aleate mirënjohëse pas rënies së Napoleonit. Plaku e piu kupën e parë me një gllënjkë. Jo ashtu, babai. Këto verëra nuk pihen, po shijohen, – posi kafeja dhe çaji. Pas supës, Gjëlpëra i ri porositi një shishe Romance-Conti, verë e Bourgogne-s, një verë e kuqe me një lule aq të perëndishme, sa Princi de Conti, vëllai i vogël i Conde-it nga dera mbretërore e Francës, në çiflig të të cilit ndodheshin vreshtat, ku lind ajo verë, e pinte të tërë vetë me miqtë e tij, pa dërguar asnjë shishe në markete.

Kohërat tona më vulgare, po më praktike, s’kanë si në shekujt e shkuar princër egoistë, që i mbajnë gjërat më të mira për veten e tyre dhe e pakta Romance-Conti që bëhet, shpërndahet anëmbane të botës për ata fatbardhët që janë të zotët ta paguajnë. Plaku Johannisberg-un nuk e kish përfillur, e kish quajtur njëfarë limonade të trazuar me vodkë. Romance-Conti-n e pëlqeu më tepër.

“Kjo, – tha, – më kujton verërat e Negzodit.”

Gjëlpëra i ri nënqeshi. Gjellët e zgjedhura kryevepra të një chef-i vazhduan njëra pas tjetrës.

Një nga gjellët që kish porositur Gjëlpëra i ri, quhej truffes la Cussy, njëfarë kërpudhe e zier në champagne dhe e servirur e ngrohtë e përshtjellë në një servietë. Qe një nga gjellët e shpikura prej gurmetit freng me famë Marquis de Cussy. Me gjellët e fundit, prunë verën e tretë të porositur nga Gjëlpëra i ri, një shishe Château-Latour, verë e kuqe të hollë e Jugës së Francës, e cila e shijuar pas Bourgogne-s sjell një shplodhje, – një zgjim, një ringjallje të mendjes dhe të vullnetit. Gjysmë filxhan kafeje të zezë i vuri kurorën kësaj darke elegante, luksi i së cilës e çuditi plakun, një çudi që u shtua më tepër kur shërbenjësi i pruri notën: 165 rubla – në një kohë kur rubla ish rubël. Kur droshka i la në shtëpi, “E, si t’u dukën verërat?” – pyeti studenti ynë.

“Ato të Shqipërisë janë më të mira, – tha plaku. – Verërat që pimë sonte janë të ujdisura, as që bien erë verë. Verërat e Shqipërisë bien erë verë për së largu.”

“Po vera e mirë s’duhet të bjerë erë, im atë: vera e mirë është si një vajzë e stërvitur që flet me zë të matur e të butë: vera që bie erë për së largu është si një njeri që bërtet duke folur dhe që e dëgjojnë tërë mëhalla.”

“Përveç kësaj, djali im, verërat që të pëlqejnë ty s’janë as për njerëz të pasur si unë, qenkan për njerëz milionerë.”

“Ka verëra në Francë të lira, im atë, desha vetëm të shijojmë – një herë ca nga ato më të famshmet, që të zgjidhim një pikë bisedimi.”

Këto kujtime, dhe shumë të tjera i ktheheshin Gjëlpërës, dhe zemra mallëngjehej për plakun e dashur plot me mungesa barbare, po plot me virtyte barbare, i cili vdiq në mërgim kushedi se si, ndoshta me dëshpërimin në shpirt.

Ingrida, porsa mësoi ngjarjen, i bën vizitë dhe me takt pa dhënë ngushëllime të kota që s’ngushëllojnë po veten lëndojnë, foli mbi çështje të tjera, dhe i propozoi një shëtitje anës lumit Fyris. Shoqëria e kësaj vajzë të qetë, sjellja e së cilës, atë ditë që, jo si e një të dashure, por si e një motre, që i prehte shpirtin dhe i vinte gjumë dhëmbjet. Sa ndryshe do të kishte qenë Vera në një rast të tillë. Gjëlpëra pikturonte ceremoninë në kishë, temjanin dhe qirinjtë, psallmat dhe varrimin, dhe pastaj – Verën, me shpirtin e thellë dhe misterioz të saj. Verën, e cila fenë dhe vdekjen dhe sensualitetin i përziente që të trija në një ndjenjë të pandarë, ndjenjë mistike dhe perverse që tërheq disa natyra. Mbante mend stilin e Verës në të puthurit: Vera, pasi e puthte në buzët, i përkëdhelte ballin me të dy duart, pastaj e përqafonte dhe e puthte për së dyti, po këtë radhë në zverk, një puthje e gjatë, me sy të mbyllur, që mbaronte me një të tërhequr të hundës, sikur desh të merrte erë shpirtin e tij në shpirtin e saj. Po të kish ngjarë vdekja e plakut, kur i biri ndodhej në Petersburg, pa fjalë, Vera do të ish ndodhur në varrim, dhe Gjëlpëra ish i sigurt se Vera do t’i kish dhënë atë të puthur që në varret, ndoshta, që në kishë brenda. Gjëlpëra ish i kënaqur që, në këtë rast të paktën, vendin e Verës e zinte Ingrida. Këto mendime rrëkëlleheshin në mendje kur rrinte me Ingridën anës lumit Fyris, duke bërë sehir një anije me avull që shkonte nga Upsala për në Stokholm. Me një ndjenjë mirënjohjeje për ftohtësinë plot me takt të Ingridës, Gjëlpëra i mori dorën dhe ia puthi me një të puthur vëllai, Ingrida i përkëdheli flokët, pa ia kthyer të puthurit.

Popujt, të lodhur nga vrasja, dëshironin paqe. Financa ndërkombëtare pa se kish arritur koha për të korrur sheshet të vaditura me gjakun e djemërisë. Doli urdhri dhe armët pushuan. Po lufta kish për të vazhduar shumë vjet nënë një formë tjetër. Në shkatërrimin e përgjithshëm që pasoi pushimin e armëve, jo vetëm u përmbysën frone dhe u zhdukën shtete të vjetra, por tërmeti rrëzoi dhe pasurira personale. Shumë njerëz, që rronin në mes të luksit më të madh, u zgjuan të nesërmen udhëve: se me të rëniet e valutave në marketet e financës, miliunët – u bënë copëra kartë pa vlerë. Paraja e Suedisë ish një nga të rrallat që mbajti fuqinë blerëse të vjetër. Gjëlpëra ish plot mirënjohje të mallëngjyer për parashikimin e urtë të plakut që kish vënë me kohë në një bankë të Stokholmit atë të 300.000 kurona të Suedisë dhe ashtu i kish siguruar të birit, jo vetëm rrojtjen, po dhe luksin në mes të një periudhe të turbullt dhe të rrezikshme.

Gjëlpëra tani e ndjente veten një savant të vërtetë. Në spital profesorët i çmojnë diagnozat e tija; me një siguri të palajthitur, zbulonte shkaqet dhe zhvillimet e sëmundjes, dhe bënte të duhuren – sipas shkallës që ndodhet sot dituria – për të pakësuar dhimbjet dhe për të zhdukur simptomat. Truri i tij qe mjaft i arrirë për të mos besuar më në dogmat naive të doktorëve katundi. Kish marrë vesh mirë që mjekësia është një dituri në djep, që shkaqet e thella të sëmundjeve janë edhe të panjohura, që asnjë ilaç nuk shëron me të vërtetë asnjë sëmundje, që vetëm një pakicë ilaçesh i japin trupit një çlodhje të herëpashershme, po jo shpëtimin, dhe që, kur ca sëmundje shërohen, shërohen prej vetiu nga fuqia e trupit të përdorur mirë. Cili është pra, roli i vërtetë i mjekut? Një rol stërvitës, mendonte Gjëlpëra, një rol këshilltar ekspert, për të mësuar popullin jo qysh të shërohet, por qysh të mos sëmuret: një rol i rëndë, që popullit nuk i pëlqen të vrasë mendjen për të kuptuar dhe heroi i tij është kurdoherë sharlatani që shet hapat për të shëruar gjithë sëmundjet e njohura e të panjohura.

Në qershor 1920, – pas nëntë vjet pune dhe kërkimesh, nëntë vjet aventurash të pasionuara në udhët e ngushta dhe të ashpra po të çuditshme të diturisë, Gjëlpëra mori më në fund kësulën e doktorit të mjekësisë në universitetin e Upsalës. I ditur, i pasur, po i vetëm përpara një bote të trazuar e të përgjakur, Gjëlpëra kish për të zgjedhur problemin e sheshit të veprimit të tij. Mund të rronte kudo: dhe meqë kërkimet e laboratorit i pëlqenin më tepër sesa puna e spitaleve mund të vazhdonte së ndenjuri në Suedi. Me këto mendime u largua nga Upsala dhe u vendos në Stokholm, ku mori lehtë leje të punojë në laboratoret e një instituti me famë – Karolinska Mediko-Kirurgiska Institut. Stokholmi është nga Upsala dy orë me udhë të hekurt, ose në dy orë me anije të avullt nëpër lumin Fyris dhe një pjesë të liqenit Mälaren. Dr. Gjëlpëra vente nganjëherë në Upsala për të bashkuar Ingridën: po më shpesh e ftonte Ingridën në Stokholm, që ta shpinte në teatër, veçan kur jepnin ndonjë vepër të Strindbergut, një nga të fuqishmit shkrimtar dramatik të kohëve tona, i cili në shumë lodra të gjata ka vetëm tri fytyra dhe është i zoti, me aq pak fytyra shikonjësve, jo vetëm të shpëtojë nga monotonia, po edhe ta mbajë disa orë publikun me vërejtje të palodhura e të gjalla: artist me të vërtetë i thellë, që arrin efekte të mëdha, me mjete të pakta. Ingrida e bënte udhëtimin në Stokholm me një gëzim çdo herë të përsëritur e të shtuar, dhe kthehej në Upsala me një mallëngjim për mikun e saj besnik, doktorin e huaj, i cili, tani burrë 29 vjeç, syzi, me ballë të gjerë, i gjatë e i hollë, kish një dukje fizike të pëlqyer: dhe veçan fytyra e tij prej mendonjësi kish një gjallëri që nganjëherë turbullonte – edhe shpirtin e qetë të Ingridës.

Në këto e sipër, shtypi i Suedisë nisi të botojë lajme për disa ndryshime që po bëheshin në Shqipëri: Kongresi i Lushnjës dhe ca më vonë kryengritja e Vlorës, u dukën si shenjë jete dhe fuqi morale nga ana e popullit shqiptar. Dr. Gjëlpëra i vazhdonte me interes zhvillimet. Kish pasur kurdoherë një ndjenjë kurioziteti për Shqipërinë. Patriot, në kuptimin e ngushtë të fjalës, nuk ish. Mendonte si Sokrati, i cili thosh se nuk ish as athenian as grek, po “qytetar i botës”, mendonte si i urti i kohërave moderne, Gëte, i cili refuzoi të marrë pjesë në lëvizjen patriotike të Gjermanisë kundër Napoleonit, se edhe Gëte e quante veten një “qytetar të botës” si Sokrati. Bota ish atdheu i madh i çdo njeriu të kuptuar. Po nga ana tjetër, si mund të [ketë] përparim, si mund të zhvillohet njerëzia, po të mos ndahet puna? Si mund të lulëzojë sheshi i dheut të përbashkët që është bota, në qoftë se ata nuk grupohen në një mënyrë a në një tjetër, të lëruar çdo grup një copë të dheut? Dhe, ku ka [gjë] më afër natyrës sesa grupimi i njerëzve që flasin një gjuhë dhe kanë rrojtur brez pas brezi në një qoshe të botës? Sokrati dhe Gëte ishin qytetarë të botës, jo njëri grek dhe tjetri gjerman: megjithatë, Sokrati nuk shkoi në Suze të Persisë ose Memfis të Egjiptit, për të dhënë mësimet e tija, po mbeti në Athinë: Gëte nuk u vendos në Paris a në Romë për të zhvilluar mendimet e tija, po qëndroi në Veimar. Ashtu edhe këta të dy kozmopolitë të lartë kanë pasur njëfarë patriotizme, po në një kuptim të gjerë, fare të ndryshme nga patriotizma e ngushtë dhe urrejtëse një Demosteni ose e një Bismarku. Dr. Gjëlpëra, [në orët e] çajit, ku avulli aromatik që ngrihet nga filxhani merr fantazinë e njeriut dhe e shpie në kujtime të largme, ëndërronte shpesh për Shqipërinë. I vinte ndër mend një ambicie e t’et për të bërë një spital në Shqipëri, ambicie naive prej të padituri zemërbardhë që s’thellonte. Ç’është një spital në një vend si Shqipëria, ku të gjithë janë të sëmurë? Është një shtëpi ku ata më të sëmurë, ata që janë në të vdekur e sipër, venë me shpresën patetike, po të marrë, se do të shërohen duke pirë ca ilaçe! Para dhe mundime të hedhura më kot për të shpëtuar njerëzit që nuk është e mundur të shpëtojnë, – kurse me ato para dhe me ato mundime mund të organizohej anëmbanë vendit një luftë sistematike për të stërvitur popullin në parimet themeltare të shëndetit dhe të rrojtjes dhe për të gatitur një brez të ri prej njerëzish të shëndoshë, të paqmë, të shkathët, me trupa të hijshme dhe të forta, ku sëmundja të thyejë dhëmbët e saj, posa të kafshojë, dhe trupin […] ta lërë të pacenuar. Ja, një vepër me të vërtetë e madhe, një vepër aq fisnike, sa vlen të bëhet qëllimi dhe ambicia e një mendonjësi. Kështu fliste me vete dr. Gjëlpëra, kur kërkimet e elitës në Karolinska Institut merrnin fund dhe u linin vendin ëndrrave. Vepra e pionierit, domethënë e njeriut që çan një udhë të re në çfarëdo shesh përparimi qoftë, i dukej me tërë madhështinë e bukurinë poetike të saj. Ah, se ç’ëndërr sikur të përmblidhte një herë tërë forcat e shpirtit të tij, të shkëputej nga rrethi i qytetëruar ku rronte dhe të vinte si apostull i qytetërisë në mes të barbarëve! Pse jo? Librat, pianon, veglat për kërkimet shkencore mund t’i shpinte kudo. Punën e laboratorit mund ta vazhdonte edhe në Shqipëri, paralelisht me veprën e re të tij si pionier. Të paktën mund të bënte një udhëtim, të rrinte ca javë në Tiranë, të studionte njerëzit, rastet, rrethin; dhe po t’i mbushej mendja mund të kthehej në Suedi për të mbledhur plaçkat. Kjo ide pak nga pak mori një formë aq të gjallë në zemër të filozofit tonë të ri, sa më në fund si një zë i brendshëm e shtyti ta nisë udhëtimin. Shkoi në Upsala, t’u lërë shëndet miqve dhe të përqafojë Ingridën, dhe pa humbur kohë – nëpër qytetet e plagosura të Gjermanisë e të Austrisë – arriti në Itali.

Italia! një emër që tingëllon si muzikë në veshin e njeriut të qytetëruar, djepi i qytetërisë moderne, burimi i arteve, i muzikës, dhe i elegancave në botën e sotme, – emri i një vendi ku çdo cip ka një histori, çdo gur një kujtim. Për një njeri që ka rrojtur tërë jetën e tij ftohtësirat e Veriut, Italia ka dhe një tërheqje të dytë: është vend i diellit, i luleve, dhe i pemëve – një parajsë delikate dhe e njomë që e bëri dr. Gjëlpërën si të dehur me bukurinë e jetës. Vendosi të qëndrojë nja dy javë në Itali.

Vizitoi Fiorencën, lulishte nga emri dhe plot me lulet e kujtimeve elegante të Rilindjes: mbeti i habitur përpara bukurisë së qetë dhe të matur të Sienës; dhe kur arriti në Romë, iu duk sikur u hapën përpara tij dyert e një bote të çuditshme, përmbledhje e vjetërsisë klasike, e kohës së mesme, dhe e erës së sotme, shesh në gjurmët e gjalla të tri kulturave.

Dr. Gjëlpëra qëndroi në Romë tetë ditë, që iu dukën si tetë çaste. Çdo gjë atje e tërhiqte, monumentet, muzetë, kopshtet dhe dukja e grave të popullit në Transtevere, stërmbesa të vërteta të romanëve të vjetër, si nga vijat e fytyrës ashtu edhe nga dinjiteti e nga kryelartësia. Një gjë që e çuditi në Itali, është se i gjeti gratë aq të bardha. Në mes të bukurive të ftohta të Veriut, në mes të cipave prej dëbore, kish ëndërruar shumë herë për të bijat e Jugës – çupat e Espanjës e të Algerisë – me lëkurën të thekur në diell dhe me trupin të ngrohtë. Po në Itali nuk i kish zënë syri ndonjë tip të atillë: ndoshta, duhej të udhëtonte më tepër nga ana e Jugës për të shikuar ato statuja të gjalla prej balte të pjekur që ia deshte zemra.

Po treni që e shpinte nga Roma në Bari, ia ktheu mendimet te qëllimi i madh i udhëtimit të tij. Dhe kur anija e vogël me avull, mblodhi hekurin dhe bëri për nga zallet e Shqipërisë, ndien në zemër një shtrëngim si të një njeriu që mbyll një pjesë të librit të jetës së tij dhe hap një pjesë të re, ku s’di se ç’ka për të shkruar dora e fshehtë e Fatit.
Pjesa 2
Durrësi, – me shtëpitë e bardha, me kullat rrumbullake të mbetura nga Koha e Mesme, me kodrat e murrme prej shkëmbi të prerë maja-maja si nga dora e njeriut që i bëjnë një kurorë të rëndë përmi krye – duket për së largu, për udhëtarin që afrohet nga deti, një qytet përrallë dhe bukurie i shtrirë pranë valëve. Por i pari kontakt me barkarët e limanit e prish menjëherë atë lodër të mendjes dhe e vë njeriun përpara një vërtetësie jo aq të pëlqyer. Barkat iu afruan anijes së avullit, dhe dr. Gjëlpëra hodhi një sy mbi njerëzit që vozitnin: Ishin shembëllë shumë të varfra të racës së njeriut: njerëz të zinj e të verdhë, të ngrysur, të mvrenjtur, të parrojtur, të pakrehur, probabilisht të palarë, njerëz të mërzitur nga bota dhe nga vetja e tyre, që nuk shihnin. Dr. Gjëlpëra u habit shumë, dhe në një italishte të thyer pyeti një oficer të anijes si qe e mundur të ndodheshin barkarë nga Malta ose nga Aleksandria në një liman të Shqipërisë.

“Ma che Maltesi, che Egiziani sono proprio albanesi” – u përgjigj oficeri duke shkuar.

Dr. Gjëlpëra mori valixhen e tij në dorë, zbriti shkallët e pasigurta të anijes së ndryshkur dhe hyri në një barkë me ca udhëtarë të tjerë. Në doganë u doli përpara një turmë e errët, njerëz të verdhë me fytyra të lodhura, dy policë brutalë i shtynin me të mëngjër e me të djathtë dhe udhëtarët hynin në binanë e doganës. Këtu doganierët, me fytyra të palara e të thartuara, nisën të gërvishtnin plaçkat. Dr. Gjëlpëra kish kapërcyer shumë kufij, po asgjekundi s’kish gjetur një tërbim kërkonjës aq të madh. Ç’shikonin? Në bënin hetime policie? Si nuk u pati shpjeguar njeri se dokumentet e dëmshme nuk lihen në valizat? Në mundoheshin të gjenin lëndë fiskale për të mbushur arkat e shtetit, si nuk i kish stërvitur guverna të bënin ndryshime në mes të dengëve malli, që janë për marketat edhe të një valize udhëtari me plaçka të trupit? Apo në këtë vend të lumtur valle, mos goditeshin me një taksë edhe brekët e udhëtarëve? Doganieri që çërmonte valizen e dr. Gjëlpërës zbuloi një kuti të madhe me pluhur për të fshirë dhëmbët: menjëherë futi dy gishtërinj të palarë, me thonj të zinj dhe nisi të rrëmojë që të shohë se ç’kish brenda. Pyeti në ç’punë hynte ky toz?

“Për të fshirë dhëmbët,” – tha Dr. Gjëlpëra.

“Axhaib!” – bëri doganieri, pastaj thirri një shok dhe i tha, – Shiko se ç’thotë ky njeri: këtë e paska për të fshirë dhëmbët!”

Që të dy doganierët qeshën duke shfaqur nofullat të ndryshkura dhe gjysmë të kalbura.

“Ollur shej diil” – tha doganieri i dytë, – Dhëmbët s’janë pisqolla ose çibukë që të fshihen: këtu kardashëm, ka ndonjë hile: dale ta gërvisht dhe lëre kutinë.”

Dhe nisi ta trazojë me dy gishtërinj jo më të paqmë se të doganierit të parë. Si e trazoi mirë, “Vaz gjeç,” – i tha shokut, – kjo është ndonjë budallallëk Frëngu, s’na prish punë.”

Si fliste ashtu, disa nga këmisha me dhjamë mbi këmishën e bardhë të dr. Gjëlpërës, ra një gjë e vogël, e murrmë, e cila nisi të lëvizë. Dr. Gjëlpëra e zuri dhe e vuri në dorë të doganierit:

“Ky është malli juaj, merreni.”

“Oh, s’është gjë, një morr vetëm,” – tha doganieri, e vuri mbi një thua dhe e shtypi me thoin tjetër, pastaj i fshiu duart mbi pantallonat.

“Ja dhe një tjetër, – tha doganieri i parë, – po lëre do ta hedh mbi dhe, se është gjynah të vrasim një gjë të gjallë.”

“Po unë nuk e lë të gjallë, sikur të pëlcasë!” tha doganieri tjetër dhe, duke u ulur me sytë e tij prej mace e gjeti morrin dhe krak! – “E vrava! Morr i majmë paska qenë qerrata!” – tha.

“Je njeri pa shpirt!” – u përgjigj shoku i tij. Dr. Gjëlpëra e kish vëzhguar në heshtje këtë skenë të çuditshme:

“Tani që morri nuk është më i gjallë, s’ka kuptim të ziheni,” – tha mjeku ynë: – Po jam i mendjes që duhet t’i bëjmë një mbulesë të ndershme viktimës.”

Dhe duke zbrazur kutinë me pluhurin e ndotur përmbi morrin.

“Tani, – tha, – i ngritmë viktimës një monument të bardhë: dhe në qoftë se ca më vonë e merr era dhe s’mbetet gjësendi, duhet të ngushëllohemi me kujtimin që çdo gjë në botë është efemere. Zotërinj, ku janë monumentet funerale të Nimrodit, të Nabukodonasorit dhe të njëqind luftëtarëve me famë?” – Doganierët dëgjonin gojëhapur. “A kam leje tani të largohem?” – pyeti dr. Gjëlpëra.

“Kini për të paguar pesë napolona”, – thanë doganierët.

“Pesë napolona! Po pse?”

“Se keni shumë çorape, shami, këmishë, dhe jakë. Një njeriu të vetëm nuk i duhen, as çereku i atyre që keni ju në këtë valizë.”

Dr. Gjëlpëra kuptoi se ishte me kot t’i zgjaste fjalët me këta njerëz, paguajti, mori deftesën, mbylli valizën dhe u largua nga dogana. Po tek po dilte, e zuri një polici dhe i dha urdhër ta vazhdonte në zyrë të policisë. Kryetari nisi ta pyesë duke e shikuar në sy me një armiqësi të thatë:

“Zot, – i tha, – për ç’qëllim keni udhëtuar në Shqipëri?”

“Se jam shqiptar, dhe desha të vizitoj vendin tim.”

“Kush jua heq harxhet e udhës?”

“Asnjeri.”

“Halld ettin! Po s’e paguajtën, çan kokën të udhëtojë njeriu?”

Dhe fytyra e kryetarit të policisë u ngrys më tepër.

“Dëgjoni, – tha doktori. – Jam i pasur, pse të mos bëj një udhëtim për të çlodhur mendjen dhe për të kënaqur shpirtin tim?”

Posa dëgjoi për pasuri, fytyra u zbut menjëherë dhe nënqeshi. Nxori një kuti cigaresh dhe ia zgjati mjekut.

“Zoti doktor, – tha komisari, – mos i merrni për keq pyetjet e mia. Janë formalitete pa rëndësi, po kam detyrë t’i mbaroj.”

Pastaj iu kthye policit që kish prurë Dr. Gjëlpërën dhe i tha të porositë dy kafe të mira. Kur doli polici jashtë, komisari afroi fronin pranë doktorit.

“Zoti doktor, më dukëni njeri i mirë dhe ju nderoj me të vërtetë. Le të flasim shkoqur. S’vjen njeri për qejf në Shqipëri, kur mund të shkojë kohën e tij në kafeshantanet me famë të Evropës. Ç’interes ju pruri në këtë vend të mallkuar?”

Dr. Gjëlpëra kish nisur të shohë në thellësirat të errëta të këtij shpirti barbar, dhe kuptoi se do të ish kohë e humbur t’i jepte shpjegime të kthjellëta.

“Zoti komisar, jam i pasur dhe s’kam nevojë për gjësendi. Po e dini që sa më tepër të ketë njeriu, aq më tepër i pëlqen ta shtojë pasurinë.”

“Tabii” – tha komisari.

“E mejtova, – vazhdoi dr. Gjëlpëra, – se po të vija në Shqipëri dhe të shisja ca hapa të çuditshme që shërojnë pa-një pa-dy gjithë sëmundjet e botës, aq sa dhe njerëzve që kanë mbetur me një mëlçi u rritet mëlçia tjetër, posa të gëlltitin ato hapa, – mejtova se do të kem myshterinj sa të dua dhe do të fitoj para pa masë.”

“Haj-haj, – tha komisari, – ja tani kuptova, dhe mund t’ju thom se do të bëni punë shumë, ndonëse do të gjeni në Tiranë një mjek me famë, një nxënës të mesh-hur Habibullah Pashait. Ky mjek quhet Dr. Emrullah dhe bën çudira. Do ta kini kundërshtar të rrezikshëm: po jam i bindur se do ta mundni.”

Qëndroi pak, nënqeshi dhe vazhdoi duke ulur zërin e duke shikuar Gjëlpërën në sy:

“Zoti doktor, kam grua dhe fëmijë, dhe s’janë mirë nga shëndeti. Kini mirësinë të më falni ca ilaçe?”

Dr. Gjëlpëra e shikoi në sy dhe kuptoi qëllimin e këtij barbari të korruptuar.

“Zoti komisar, s’kam prurë ilaç me vete, se ky udhëtim i parë që po bëj në Shqipëri është vetëm për të shikuar vendin dhe për të zënë një shtëpi. Po këtu në Durrës, pa fjalë, ka ilaçe: dhe në qoftë se më jepni leje, dëshiroj t’ju bëj një dhuratë që t’i blini vete.”

Dhe pa pritur tjetër përgjigje nga komisari, veç kënaqësisë së shfaqur me një buzëqeshje, nxori çantën, i numëroi gjashtë bileta 50 liretash njëra. Komisari i vuri shpejt në xhep duke i shtrënguar dorën, dhe e largoi fronin e tij. Atë çast u hap dera dhe hyri polici me të dy kafetë, e la tepsinë në tryezë, dhe duke u ulur pranë komisarit, i tha turqisht:

“Kur bëhej kafeja, unë përgjoja prapa derës, dëgjova dhe pashë, dua hisenë time.”

“Hesht melun, se unë s’të ha hakën!” – u përgjegj komisari gjithë në gjuhën turqisht, pastaj vazhdoi shqip: – Zoti doktor Gjëlpëra është njeri i ndershëm, më dha provat: duhet t’i ndihmojmë që të vejë rehat në Tiranë. Automobili niset në dy orë. Lëre zotërinë e tij në një hotel që të hajë e të çlodhet: pastaj kur të afrohet ora, shko merre zotin doktor dhe shpjerë në automobil, ku në qoftë se s’ka vend, duhet të ketë.”

Polici salutoi, dhe pasi dr. Gjëlpëra i shtrëngoi dorën komisarit, dualën që të dy jashtë. Posa u mbyll dera, komisari u hodh nga vendi i tij dhe ngjiti syrin në vrimën e kyçit. Polici me doktorin qëndruan në divan dhe kuvendonin. I thotë polici me zë të ulur:

“Zoti doktor, dëshiroj t’ju mbaroj punë dhe t’ju shërbej me çfarëdo mënyrë. Po bëjeni dhe ju një të mirë. Kam gruan dhe vjehrrën të sëmurë. Më falni ca ilaçe, zoti doktor.”

“Me gjithë zemër”, – përgjigjet doktori, dhe i vë në dorë 2 bileta nga 50 liretash njëra. Kur dualën në oborr komisari hapi penxheren, dhe duke ngritur gishtin deftonjës të dorës së djathtë:

“Edhe unë të pashë, iblis! – i tha policit turqisht, – tani ti hisenë tënde e more vetë!” – dhe mbylli penxheren pa pritur përgjigje.

Udhës dr. Gjëlpëra i foli policit:

“Dëgjoni. Shikoj se jeni një djalë i kuptuar. Kam nevojë për ca këshilla, dhe do të jem mirënjohës me prova të shëndosha, më të shëndosha se provat që i dhashë komisarit. Unë kam ardhur këtu me qëllime mirëbërëse: po ndonëse shqiptar nga burimi, jam rritur jashtë dhe s’kuptoj aspak mendjen dhe mënyrat e këtij populli. Në politikë s’dua me asnjë mënyrë të trazohem, as dreq për dreq, as tërthori, as sheshazi as fshehtazi. Megjithatë, kuptoj se këta do të gjejnë pengesa. Pa fjalë, kam në dorë ilaçin, mund të kthehem andej nga kam ardhur, shpëtoj nga gjithë mërzitë. Po, shkaqe që s’mund t’i merrni vesh, shkaqe të mendjes, të shpirtit, si të them – më shtyjnë me forcë që të vij të rri këtu dhe të mundohem në mes të këtyre njerëzve. Është njëfarë mirësie, në doni të kuptoni, jam njëfarë i çmendur po vetëm në atë pikë. Tani dua të di, në Tiranë, kush mund të më japë lehtësira, kush mund të më vërë pengesa në këtë zanatin tim të mjekësisë, zanat në të cilin kam ndër mend të zhvilloj ca sisteme të ndryshme nga ato të vendit. Ju jap fjalën si njeri i diturisë që jam dhe s’di gënjeshtra, se këshillat dhe fjalët tuaja do t’i mbaj për vete dhe nuk do t’i shfaq kurrë njeriut burimin e informatave të mia.”

Polici heshti dhe vazhduan udhën.

“Zoti doktor, – tha më në fund, – kemi dhe dy orë derisa të niset automobili. Më thatë qëparë se doni të bëni një drekë me vezë të ziera dhe me pemë. Shtëpia ime është këtu afër. Nuk jam i martuar dhe rroj në shtëpi me dy shokë, edhe ata policë, të cilët tani ndodhen në detyrë e sipër. Në shtëpi mbajmë pula, dhe mund t’ju ziej vezë të ditës, që nuk do t’i gjeni në asnjë llokantë, dhe sa për pemë, kemi në bahçe shumë dhe të mira. Po deshët, urdhëroni të vemë në shtëpi time: atje s’do të na prishë njeri muhabetin dhe muret s’kanë vesh. Do të flas zgjedhur dhe do të mbeteni i kënaqur.”

Dr. Gjëlpëra e pëlqeu mendimin, dhe që të dy hynë në shtëpi të policit.

Polici e çalli doktorin te oda më e mirë, dhe shkoi të ziejë vezë e të mbledhë pemë. Dr. Gjëlpëra u ul në një fron prej kashte, pranë një tryeze prej dërrase të bardhë, të mbërthyer me gozhdë. Kish edhe katër frona të tjerë prej kashte në odë. Muret ishin të lyera me gëlqere dhe dy reklama fabrikash, me bojëra, përfaqësonin artin në këtë rreth të varfër. Dr. Gjëlpëra kujtoi kasollet e fshatarëve në Suedi, me mobila të rënda prej dushku të skalisur, me gravura të bukura në muret, dhe me velenxa, të ngrohta në truall: dhe çuditej pse kjo odë, më e “mira” e një shtëpie e mbajtur nga tre policër shqiptarë, të mos ish më e hijshme dhe më e pëlqyer. Të tre ndënjësit ishin të rinj, kishin punëra të rregullshme, rroga dhe bahshishe: – pse nuk ndiejnë nevojën e një rrethi më të bukur? Ish në këto mendime, kur polici u kthye me vezët dhe pemët, dhe me takëme prej neqeje. Dr. Gjëlpëra hëngri pa folur. Kur mbaroi, ndezi një cigaretë dhe i tha policit:

“Tani jemi që të dy gati dhe me nge për të kuvënduar.”

“Zoti doktor, – tha polici, – duhet, e para e linjës, të kuptoni mirë dy gjëra për të bërë punë në Shqipëri. E para është, që këtu hiçnjeri s’merr ryshfete.”

“Atë e kuptova”, – tha doktori.

“E dyta gjë, – vazhdoi polici, – është që këtu të gjithë presin dhurata.”

“Dhe dhurata me ryshfetin kanë ndryshim”, – tha doktori.

“Shumë ndryshim, – vazhdoi polici. – Tani, zoti doktor, në një vend ku asnjëri s’bën kabull të marrë ryshfete, po të gjithë presin dhurata, si i bëhet halli atij që ka hall? T’u japësh të gjithëve është e pamundur. Të mos i japësh hiçnjërit, është marrëzi, se atëherë jo vetëm s’mbaron dot punën tënde, po të vënë dhe pengime. Fjala vjen, të ndalojnë të gjesh shtëpi: ka shumë shtëpi të zbrazura në Tiranë, po s’t’i japin. Ti, axhami, s’merr vesh pse: Para ke, njeri i mirë je, po s’ta vënë veshin. Te kenda të gjesh gjëra taze për të ngrënë, nuk t’i shesin, ose që të flasim më drejtë, nuk të lënë të të afrohen njerëzit që i kanë për të shitur. Hajde, të thoni, ose ulëndos – s’të lënë të punosh. Ke ilaçe? Dale t’i tretëm t’i shohim a janë të paqme. Ke vegla dhe makina? Dale t’i zbërthejmë që të shohim se mos janë të dëmshme për Shtetin. Ke libra dhe dorëshkrime? Dale t’ia japim një komisioni që t’i këndojë. Komisionet përbëhen nga njerëz që s’i dinë të gjitha shkronjat, librat e tu s’i ke për të parë më me sy. Në qoftë, fjala vjen mjek – siç është shkolla juaj, zoti doktor, – nuk të njohin diplomën. Punë pra, siç thashë dhe më parë, qëndron kështu: S’dhe hiç, e ke punën të humbur: t’u japësh të gjithëve është e pamundur. Esenca është: t’u japësh ca. Ca, – po cilëve? Këtu, zoti doktor, duhet t’ju them një gjë me rëndësi. Shqipëria në këto të dhjetë vjetët e fundit, shyqyr Zotit, ka mësuar shumë nga fqinjët, veçan nga Italia. Ç’ka Italia që vlen të merret? Makaronat dhe Kamorrën, hiçgjë tjetër. Për makaronat s’kemi nevojë, se kemi patatet tona: Kamorrën e kemi marrë dhe, shyqyr Perëndisë, e kemi përmirësuar dhe rregulluar me një sistem më të mbaruar se italianët vetë. Tani, zoti doktor, çfarëdo pune, hall, nevojë që të kini, e vetmja mënyrë e shpejtë, e sigurtë, e lirë, që të bëhet dëshira juaj, është të jini nën mbrojtjen e Kamorrës së madhe, ku s’ka as vjedhje, as shpërdorime, po çdo gjë është e parashikuar dhe rregulluar sipas udhës tuaj. Në qoftë, zoti doktor, se ambicia juaj është të vrisni ndonjë njeri, ose disa njerëz, do t’ju kushtojnë gjashtëdhjetë napolona për krye.”

Këtu Dr. Gjëlpëra ia preu fjalën policit duke siguruar se ambicia e tij nuk qe të vraret.

Polici vazhdoi:

“Në qoftë se dëshira e lartë e shpirtit tuaj ishte të vidhni ose të digjni shtëpi, çmimi është…”

Po dr. Gjëlpëra ia preu fjalën:

“I ndërshëm zot, qëllimi im është vetëm të rroj si mjek që t’i shërbej këtij populli.”

“Në qoftë ashtu me të vërtetë, – tha polici, – kini nevojë vetëm për lehtësira, dhe tarifa për këtë ishte e unjur: tridhjetë napolona në mot.”

“Mirë, – tha dr. Gjëlpëra, – jam gati t’i jap: po kujt, ku, dhe kur?”

“Ajo është e lehtë”, – tha polici.

“Do t’jua jap unë porositë e duhura. Kryetari i përgjithshëm i Kamorrës është ministri Salemboza: këshilltar i tij është i shkëlqyeri Abd’-el-Katl. Ju pagesat do t’ia bëni Abd’-el-Katlit. Po Abd’-el-Katlin nuk mund ta shihni pa qenë i dorëzuar nga një axhent i Kamorrës. Do t’ju vë unë në marrëveshje me axhentin Nr. 5 të seksionit 11, një i quajtur Ibn-el-Kelb. Tarifa e një axhenti për të paraqitur një kandidat të ri përpara këshilltarit Abd-el-Katl është pesë napolona. Kur të vini në Tiranë, të zbrisni në hotelin që t’ju thom unë, dhe menjëherë të thërrisni Ibn-el-Kelbin. Kur të vijë ky, t’i thoni të fala nga ana ime dhe të zini buzët tuaja me tre gishtërinj, Ibn-el-Kelbi do të vërë një gisht në majë të hundës. Atëherë ju do të kruani veshin e djathtë me dorën të mëngjër. Ibn-el-Kelbi do t’ju pysë sa rrota ka automobili: të përgjigjeni që ka pesë rrota. Ibn-el-Kelbi do të qeshë: dhe ju t’i thoni se kini një amanet nga mua dhe t’i numëroni të pesë napolonat. Ibn-el-Kelbi atëherë do t’ju pysë ç’hall kini dhe do të shkojë t’i japë raport Abd’-el-Katlit. Të nesërmen do të vijë t’ju marrë në hotel dhe do t’ju shpjerë përpara këshilltarit. Këtij, pa humbur kohë, i shfaqni punën tuaj: pastaj t’i lëvdoni Salembozën, dhe t’i thoni që jeni habitur me rregullën dhe përparimin e Shqipërisë, dhe veçan me zhdukjen e ryshfetit. Atëherë Abd’-el-Katl do t’ju thotë se jini i pranuar, dhe menjëherë të nxirrni t’i numëroni 15 napolonat për këstin e parë. Radha e këstit të dytë do të vijë pas gjashtë muajsh. Abd-el-Katl, – në i bëfshi përshtypje të mirë, mund t’ju thotë të piqeni dhe me kryetarin e madh të Kamorrës, Salembozën. Duhet të dini që Salemboza, si gjithë njerëzit e mëdhenj, ka ca dobësira të vogla, dhe njëra nga këto është se i pëlqen të mësojë ç’bëjnë princet e Evropës në jetën e përditshme, që t’i marrë dhe ai për shembull. Ashtu, zoti doktor, rregullohuni pas nevojës.”

Dr. Gjëlpëra, i habitur nga këto të gjitha aq të rralla dhe të papritura, e falënderoi policin dhe nxori një biletë një mijë liretash. Polici iu lut t’i jepte bileta më të vogla, se një biletë aq e madhe do të vihej re kur ta thyente, do t’i vinte në vesh ndonjë inspektori të Kamorrës, dhe ashtu polici do të shtrëngohej të paguante hisë të rëndë. Dr. Gjëlpëra ia shkëmbeu biletën e madhe me dhjetë të vogla: dhe meqë afrohej ora e nisjes, dualën nga shtëpia, të kënaqur njeri nga tjatri dhe shkuan te sheshi ku priste automobili.

Udhës polici vazhdon së dhëni këshilla: “Duhet të dini, zoti doktor, se Kamorra është organizuar aq mirë, sa në gji të saj përmblidhet tërë fuqia e Shqipërisë. Edhe sikur të bjerë kryetari i madh Salemboza me këshilltarët e tij Abd’-el-Katli, prapë organizata ka për të qëndruar në këmbë, se edhe Opozita ka shumë anëtarë të saj që janë kamorristë. Mos kujtoni se Kamorra mund të japë leje të bëhet ndonjë ndryshim me themel në Shqipëri. Meazallah – Kamorra është një forcë e gjallë, e vetmja forcë e vendit tonë. Në rëntë Salemboza, mund të ndryshohen krerët e Kamorrës, po themelet e saj janë të patundshme. Ashtu të kini mendjen të mbani miqësi me Kamorrën, se në ju ndihte sot, Kamorra do të jetë e zonja t’ju përkrahë dhe nesër.”

Dhe ashtu, duke kuvenduar ëmbël e butë, polici me dr. Gjëlpërën arrijnë në shesh ku priste automobili. Vendet ishin të gjitha të zëna: dhe dr. Gjëlpëra u tremb se mos mbetej në Durrës. Po polici shtiri një sy të mprehtë mbi udhëtarët e vendosur mbi automobil, pastaj iu qas njërit atje dhe i tha:

“Ku e ke pasaportën, ti?”

“Ja tek e kam”, – bëri udhëtari i friksuar.

Polici bëri sikur e shikoi me kujdes.

“Këtu, – tha, – ka ca pika që duan hetim. Duhet të vish menjëherë me mua në Zyrë të Policisë.”

“Aman, pasham, t’u bëfsha kurban, kam nevojë të nisem shpejt në Tiranë, sapo erdha nga Bari, jam fukara, dhe s’pres dot.”

“S’dua shumë fjalë, – tha polici, – kanuni duhet të zbatohet me paanësi. Do të zbres me të mirë, apo të bëj ndryshe?”

Njeriu psherëtiu, dhe, pa thënë asnjë fjalë, mori plaçkat e tij dhe zbriti. Polici vuri dr. Gjëlpërën te vendi i zbrazur, e përshëndoshi dhe u largua me njeriun e zënë. Automobili u nis ngadalë. Dr. Gjëlpëra shikonte qytetin e varfër, me udhë të pafshira, me shtëpi të mbajtura ligsht, dhe udhëve njerëzit e verdhë e të lodhur, dhe pastaj kthente sytë mbi bashkudhëtarët e tij në automobil: edhe këta të lodhur e të verdhë: edhe me mendje të tij ringjallte në këto vise një popull shqiptar të shëndoshë, të shkathët, buzëqeshur. Dhe ëndrrat e tij i përcillte ritmi i rëndë i automobilit, posi një djep vigani. Automobili shkonte nëpër brigjet e nëpër luadhë të lulëzuara, me emra krejt shqip si Rashbulli (Eshter-bull), Rrethi, e të tjera. Afër Shijakut e çuditi një pyll i vogël plot me zogj, plot me një popull zogjsh: këngët e të cilëve bashkohen dhe trazohen aq bukur dhe aq ëmbël, sa duket si një sinfoni e krijuar prej ndonjë muzikanti të natyrës, që rron me shelgjet dhe bën sheqeri me shpeshët. Shumë kohë pasi u largua automobili nga ky pyll i lëhuar, muzika po këndonte edhe në zemër të dr. Gjëlpërës. Ëndrrën e tij e preu të qëndruarit e automobilit në një han. Doktori zbriti me të tjerët për të pirë një ujë të ftohtë. Udhëtimi në automobilin e rëndë vazhdoi, dhe një tok plepash të gjatë shënuan ardhjen në Tiranë, – në qytet të kopshteve, ku çdo shtëpi është si e veshur në mes të pemëve e të luleve, në qytet të përmbledhur e të qetë, i cili s’duket para se të shkelsh në prag të tij.

Dr. Gjëlpëra shkoi në “hotel” që i kishin porositur; zuri një odë, hapi tubin e tij prej llastiku dhe me një sfungjer fshiu tërë trupin me ujë të ftohtë e të trazuar me pak alkool. U ndërrua; spërkati shtratin me një toz morrvrases, hapi penxheret që të fryjë era e freskët; pastaj kyçi odën dhe zbriti për të kërkuar Agjentin Nr. 5 të Seksionit 11 të Kamorrës, Ibn-el-Kelbin. E gjeti, shkëmbeu shenjat; dha të 5 napolonat, mori pjekje për të nesërmen për të shkuar te këshilltari i Kamorrës, Abd’-el-Katli. Dhe meqë ish vonë dhe e ndiente veten të lodhur, u kthye në odën e tij për të ngrënë e për të fjetur. Problemi i ngrënies është një nga më të rëndët për njeriun që vjen në Shqipëri nga jashtë, ku ka qenë mësuar me tjetër soj gjellësh; në qoftë se ai njeri ka një kuptim për rregullat e shëndetit në lidhje me të ngrënët, problemi bëhet një mundim i mendjes. Dr. Gjëlpëra kish porositur pemë, sallata të ndryshme dhe bukë. Kish prurë një llambë me alkool për të bërë çaj. Dhe si hëngri e u kënaq, ra të flerë për të parën herë në këtë Shqipëri të re, e cila ndryshonte aq pak nga Shqipëria e vjetër. Shkoi nër mend të ngjarat e ditës, me pikat e ngrysura dhe pikat qesharake, dhe i vinte çudi si e solli rasti që ai, njeri armik i korrupcjes dhe i shoqërive të fshehta, të japë ryshfet dhe të bëhet i mbrojturi i Kamorrës, dhe për ç’arsye të japë ryshfet? Për të siguruar lirinë të punojë për stërvitjen e popullit? Pak nga pak e zuri gjumi, dhe të nesërmen u ngrit me një trup të çlodhur të fortë.

Abd’-el-Katli e priti me oborrësi. Ky barbar fjalët i kish të pakta, dhe të matura. Hollësia e tij për të gërmuar lajme, duke pyetur tërthorazi, e habiti dr. Gjëlpërën. Pasi u mbaruan formalitetet dhe pagesa, Abd’-el-Katli tha se, Salemboza kish nevojë për një keqyrje mjekësore; ndonëse jo i sëmurë, Salemboza dëshironte të dilte nga meraku. Dr. Gjëlpëra u përgjigj se ish gati çdo ditë t’i bënte vizitë Salembozës; ashtu Abd-el-Katli caktoi pasdarken e nesërme, dhe u ndanë. Dr. Gjëlpëra i ardhur në Shqipëri si hapës udhësh të reja, si pionier fisnik, si apostull i shëndetit dhe pastërtisë, u bë që ditën e dytë viktimë dhe gjer me një pikë simahori i Kamorrës. Aq e vërtetë është fjala se njeriun shumë herë e tërheqin rastet dhe e ngatërrojnë në intriga, për të cilat karakteri i tij mund të ketë urrejtjen më të madhe.

Kafenetë e Shqipërisë janë vende të fëlliqura e të mërzitura, dhe asnjeri me mendje të hollë s’mund të kërkojë atje dëfrim, në mes të tymrave, të peshtymave dhe zhurmës. Po nga ana tjetër, për vëzhguesit e mënyrave, për nxënësit e shpirtit të popullit, kafenetë janë shkolla të vërteta plot me lëndë të vyer dhe me mësime. Dr. Gjëlpëra vendosi të shkojë çdo ditë nja dy orë nëpër kafenetë për të studiuar. Kur u shtrua dy orë herën e parë në kafenenë e Erzënit dhe porositi një të pirë, të cilën natyrisht nuk e ngau dhe hodhi një sy mbi turmën e palarë dhe të parrojtur, – kumarxhinj – të ngrysur, spiunë syçakë, politikanë që bisedonin, jo vetëm me gojë por edhe me duar e supë, – kuptoi se ndodhej në një botë të re, një botë fare të ndryshme nga ajo që kish njohur gjer atëherë. Një zhurmë e mbytur, e përgjithshme, si e ndonjë pazari të ngjeshur me njerëz, mbushte erën. Nganjëherë zëri i mprehtë i shërbëtorëve që bërtisnin, porositë posa i merrnin, nga frika se mos i harronin gjersa të vejin në tezge, dilte përmbi zhurmën e mbytur, posi zëri i thatë i mitralozit përmbi bateritë e ushtarëve të këmbës. Ose ndonjë fjalë politikani të zemëruar: “Ajo s’bëhet kurrë!”

“Kjo duhet ndaluar” – shkreptinte posi një urdhër gjenerali.

Nganjëherë një kumarxhi i ngrysur hidhte zarin me një forcë dhe me një rëndësi aq të madhe, sa dukej sikur fati i botës dhe i njerëzisë varej nga ai zar, dhe vëzhguesit me letra i vinte mendja padashur te Rubikoni dhe te Jul Qesari. Dr. Gjëlpëra shikonte këtë pikturë të rrallë, – kur i doli përpara një njeri i verdhë, i lodhur, me faqe si të enjtura dhe tri a katër ditësh të parrojtura dhe me një palë sy prej macoku të egër, që ndritnin nën vetullat e zeza dhe të dendura. Një mustaqe e pakrehur, dhe një ballë e rrudhur e mbuluar me një qeleshe të zezë, i jepnin ngjyrën e fundit kësaj fytyre qesharake e të frikshme. Njeriu qeshi me një qeshje të forcuar, duke shfaqur nofullat e verdha me njolla të gjelbra.

“Efendem, – tha, – unë jam dr. Emrullahu, nxënës i dr. Habibullah pashait. Dëgjoj që edhe zotëria juaj jeni mjek.”

“Emri im është dr. Gjëlpëra, dhe jam nga universiteti i Upsalasë. Gëzohem që ju njoh!”

Dhe dr. Gjëlpëra u ngrit e i zgjati dorën, të cilën dr. Emrullahu e zuri me një dorë të ftohtë, të dërsirë, pa forcë. U ulën.

“Efendem, – zuri dr. Emrullahu, – siç ju thashë dhe më parë, jam nxënës i dr. Habibullah pashait, – dhe meqë dr. Gjëlpëra s’bëzante, – i mësh-hur Habibullah pashait” – shtoi dr. Emrullahu, duke rënduar zërin me fjalën “Mësh-hur” dhe duke shikuar dr. Gjëlpërën me kryelartësi mu në fund të syve.

“Nuk e kam dëgjuar emrin e tij kurrë”, – tha dr. Gjëlpëra.

“Si?! Kurrë?!” – pyeti dr. Emrullahu i habitur.

“Kurrë!” – ktheu dr. Gjëlpëra.

“Ha-ha-ha-ha! Në axhaip, – qeshi dr. Emrullahu, dhe duke i folur një grupi kumarxhinjsh.

Arkadashllar, – tha, – buna bakiniz. Dr. Habibullah pashanën ismini bile işitmemiş, – dhe qeshi përsëri. Kumarxhinjtë shikuan pa folur dhe u kthyen te puna e tyre. – Dr. Habibullah pashai, – vazhdoi dr. Emrullahu së foluri dr. Gjëlpërës, – është i madh: është shumë i madh: aq i madh, sa edhe Evropa, hasusile Allamanja, pyet shumë herë mendimin e tij. Po zotëria s’i paska dëgjuar as emrin. Tuhaf. Sido që në qoftë, dua të di se ku ndodhet ai vend tek i cili kini mësuar: Up-, Up, – si thatë?!”

“Upsala, – bëri dr. Gjëlpëra, – Upsala. Dhe meqë për ju ky emër është aq i panjohur sa për mua emri i pashait, të dy mosdijat tona balancohen dhe jemi të larë.”

“Afedersiniz, – tha dr. Emrullahu me njëfarë zemërimi, – puna ndryshon, tjetër gjë është të mos kësh dëgjuar emrin e mjekut më të mësh-hur të botës, tjetër është të mos kësh dëgjuar se ku ndodhet një qytet e ehmijetsez si Upsala.”

“E di unë se ku ndodhet”, – bëri një zë i hollë. Të dy mjekët u kthyen dhe panë një njeri të thatë, të rrojtur, me mustaqe të lyera me pomadë, dhe me sy prej delie, një kapelo të fishkur mbi krye.

“Upsala, – tha i ardhuri, – është një qytet i Norvegjisë, e kanë themeluar elenët atje [në kohë të] vjetra, siç e shfaq dhe emri i tij, që ka kuptimin lartësi.”

“Zotëria e tij është një koleg, miku im, dr. Protagoras Dhalla”, – dhe me këto fjalë dr. Emrullahu u ngrit dhe i paraqiti dr. Gjëlpërës të ardhurin. Si u përshëndetën, u ulën që të tre.

“Dua t’ju komplimentoj për dijen tuaj mbi gjeografinë e mbi etimologjinë”, – tha dr. Gjëlpëra.

“Ju faleminderit, – ktheu dr. Protagoras Dhalla, – e di që jam i fortë, se jam teliofitos, tu Panepistimiu ton Athinon.”

“Gëzohem fort, – tha dr. Gjëlpëra, – dhe s’dua prova të tjera të diturisë suaj.”

Të tre mjekët nisën të fjalosen për gjepura, për kohën e bukur, për ujërat e ftohta, për udhëtimet, për qejfet: po flisnin me shkel e shko, se cilido e kish mendjen te tjetri. Dr. Protagoras Dhalla mendonte: “Vallë, do të më prishë punë ky o-atimos që doli si fandi spathi në Tiranë?” Dr. Emrullahu thoshte me vete: “Ky edepsiz, që ka ardhur nga Evropa, vallë do të më marrë ndonjë myshteri, mua nxënësit të dr. Habibullah pashait?” Dhe dr. Gjëlpëra pyeste vetveten: “Këta të dy doktorë, që duken sheshit, se nuk e mbajnë trupin e tyre të paqme, vallë, a i kanë shpënë mësimet e tyre mjekësore aq thellë, sa të kenë kuptuar rëndësinë e lëkurës së paqme për shëndetin?”

Përgjonin njeri-tjetrin me bisht të syrit dhe vazhdonin së foluri për gjepura. Po, padashur, bisedimi mori një udhë tjetër.

“Kini shumë të sëmurë në këtë qytet?” – pyeti dr. Gjëlpëra.

“Ka mjaft, po shyqyr Perëndisë, i shërojmë”, – tha dr. Emrullahu.

“I shëroni?” – pyeti përsëri dr. Gjëlpëra, me një çudi në zë dhe në sy të tij.

“Vërtet i shërojmë”, – u përgjigj dr. Protagoras Dhalla.

Bisedimi vazhdoi në këtë mënyrë.

Dr. Gjëlpëra: – Me ilaçe i shëroni ata të sëmurë?

Dr. Emrullahu: – Tabii me ilaç.

Dr. Protagoras Dhalla: – Me ilaçe, fisika.

Gjelp.: – Atëherë jepmeni leje t’ju uroj se qenkeni magjistarë, dhe ditkeni magji shpëtimtare.

Emr.: – Afedersiniz, jemi doktorë.

Prot. Dh.: – Mos na shani, qirié jatre.

Gjelp.: – Unë t’ju shaj? Përkundrazi, ju përgëzoj dhe them se bota duhet të jetë mirënjohëse, në qoftë se me të vërtetë paskeni shëruar njeri me ilaçe: shtoj vetëm që ato ilaçe duhet të jenë ilaçe magjie.

Prot. Dh.: – Atëherë s’na besoni?

Gjelp.: – Jo, nuk ju besoj, më falni që ju flas hapur.

(Dr. Emrullahu dhe dr. Protagoras Dhalla qeshin.)

Emr.: – Dhe pse s’na besoni, rixha ederim?

Gjelp.: – Se s’kam parë kurrë njeri të sëmurë, me të vërtetë të sëmurë të shërohet me ilaçe, me të vërtetë me ilaçe.

Prot. Dh.: – Në qoftë se s’kini shëruar ose s’kini parë të shëroni njeri, ajo provon diturinë tuaj. Unë, omoios, unë, teliofitos, tu Panepistimiu ton Athinon, kam shëruar mijëra njerëz.

Emr.: – Si dhe unë, nxënësi i dr. Habibullah pashait.

Gjelp.: – Mund të më deftoni një njeri që keni shëruar?

Emr.: – Jo, një, po mijëra.

Gjelp.: – S’dua mijëra, dua një vetëm.

Prot. Dh.: – Efharistós. Është këtu në Tiranë një njeri që kish ethe gjashtë muaj më parë, i kam dhënë kininë me rregull, dhe tani s’ka më ethe.

Emr.: – Mund të mohoni se kinina është specifiku i etheve?

Gjelp.: – Jini sigurt se njeriu u shërua me të vërtetë? Besoni se ethet janë një sëmundje e veçantë, apo shenja e një sëmundjeje tjetër? Kinina e shëroi, vallë, të sëmurin tuaj, apo zhduku vetëm shenjat e sëmundjes – dhe sëmundja vazhdon tinëz, së shkatërruar trupin e tij? Pastaj, jini sigurt se kinina nuk e la sakat njeriun?

Prot. Dh.: – Sakat? Ç’doni të thoni?

Gjelp.: – Dua të them këtë, që kinina, e marrë dendur shumë kohë dhe e bërë zakon dobëson zemrën. Sa njerëz kam shikuar që janë dhënë pas kininës, të gjithë i kam gjetur me zemër pak a shumë sakatë, përveç kësaj, shumëve u dobësohet dhe të dëgjuarit, nganjëherë dhe sytë.

Emr.: – Dr. Habibullah pashai s’më ka thënë kurrë ndonjë gjë të tillë.

Gjelp.: – Në mos jua tha, duhet ta zbulonit vetë.

Prot. Dh.: – Periergon. Zotëria mohon fuqinë e specifikut më të njohur.

Gjelp.: – Aspak. Jo vetëm nuk e mohoj fuqinë e kininës, po them se ka aq fuqi, sa prish të qëlluarit e rregullshëm të zemrës, prish hollësinë e veshit, dhe shpesh vë në rrezik sytë. (Dhe këtu dr. Gjëlpëra mbuloi kryet me kapellën që e mbante në dorë, dhe u ngrit me këmbë.)

Prot. Dh. dhe Emr.: – U zemëruat?

Gjelp.: – Aspak. U ngrita që të shkojmë të shohim bashkë të shëruarin tuaj. Urdhëroni?

Emr.: – Pse, myfetish na u bëtë zotëria?

Prot. Dh.: – Na prosval, zoti doktor.

Gjelp.: – Ju lutem, mos e merrni për shtrembër. Unë dua të nxë, s’dua t’ju shaj ose t’ju prish punë. Dua të mësoj për veten time. Në qoftë se njeriu që thoni, ka qenë me të vërtetë i sëmurë, në qoftë se u shërua me të vërtetë, dhe në qoftë se shërimi i tij u mbarua me kininën që i dhatë dhe jo nga arsyet e tjera, – atëherë ngjet një nga tri gjëra: ose keni njëfarë kininë të çuditshme të panjohur gjetkë, ose trupi i njerëzve këtu ndryshon nga trupi i njerëzve të tjerë, ose më në fund, dini ndonjë magji misterioze dhe i përmbysni rregullat e natyrës.

Po kam shumë frikë se të shëruarit tuaj do të gjej edhe të sëmurë nga sëmundja që ka pasur, ndonëse ethet, – shenja e sëmundjes së tij – është zhdukur: dhe kam frikë se do t’ia gjej zemrën batall, përveç veshit dhe syrit që mund të jenë kushedi se në ç’hall.

(Dr. Protagoras Dhalla shikoi dr. Emrullahun me një çudi pyetëse.)

Prot. Dh.: – Rini adhelfe, kemi kohë për ato që thoni. Nuk është nevojë të prishim muhabetin për gjepura.

Gjelp.: – (Duke u ulur) Gjepura? S’janë gjepura, por janë gjëra me shumë rëndësi. Nuk erdha këtu për gjepura nga cepi tjetër i Evropës.

Emr.: – Zoti doktor, bëni himmet dhe thonani, ç’do bëni ju vetë, sikur t’ju shpien përpara një të sëmuri me ethe të forta?

(Dhe këtu Dr. Emrullahu i luan syrin doktor Protagoras Dhalla.)

Gjelp.: – T’ju thom. Do ta shikoja me kujdes me të gjithë mënyrat të njohura nga dituria: do t’i merrja gradën e nxehtësisë së trupit, pulsin, të qëlluarit e zemrës: do të vështroja gjuhën, grykën, sytë, do të tretja gjakun, peshtymën, të pështirët dhe ujët e tij: do të matja presionin e gjakut, do ta pyesja në ka të dhëmbura gjëkund, ç’ka ngrënë, ç’ka zakon të hajë, që kur e ndjeu veten të sëmurë. Dhe me këto elemente në dorë, do të bëja një diagnozë të përkohshme. Më vonë, po të qe nevoja, do të merrja një fotografi Roentgen të organeve të brendshme të tij.

Prot. Dh.: – Pse, keni makinat e duhura për të marrë fotografi Roentgen, dhe dini t’i përdorni vetë?

Gjelp.: – Pa fjalë. Ajo është një gjë elementare në ditët tona… Në qoftë se në qytetet e mëdha e të zhvilluara, mjekët nuk i aplikojnë: ua lënë specialistëve atë punë, [jo se] është e zorshme, po se është mirë të jetë e ndarë për arsye lehtësie. Në një vend si Shqipëria, duhet ta bëjmë vetë. Nuk është gjë aq e zorshme. Po të dëshironi, mund t’ju jap ca mësime.

Prot. Dh. edhe Emr.: – Kujt, të më japësh mua mësime? Ha-ha-ha-ha-ha!

Emr.: – Na ndjeni që qeshëm. Kur ta zbuloni sëmundjen e të sëmurit në qoftë se vdes i sëmuri gjersa të mbaroni zbulimin tuaj, – ç’do të bëni?

Gjelp.: – Në qoftë se vdes, udhë e mbarë. Është faji i tij, se duhet të më kish thirrur para se të arrijë në prag të vdekjes. Po t’ju thom se ç’do t’i bëj të sëmurit.

Dr. Protagoras Dhalla dhe dr. Emrullahu: – Pa na thoni, pra, si të kuptoni sëmundjen e njeriut me ethe, ç’do të bëni?

Dr. Gjëlpëra: – Mund t’i jap ca ilaçe të pakta, në qoftë nevojë, për të lehtësuar mundimet e tij. Dëgjoni: Për të lehtësuar mundimet, jo për të shëruar: se, për sa më përket mua, unë s’di ndonjë ilaç që shëron. Si të marrë pak veten i sëmuri, do t’i jap të kuptojë se e vetmja shpresë për të që të shërohet, është të forcojë trupin e tij, se trupi i fortë e mund sëmundjen. Po trupi nuk forcohet me hapë, forcohet me një rrojtje më të mirë, me erë më të paqme, me diell, me çlodhje, me të ngrënë të arsyeshme.

Dr. Emr.: – Dhe kujtoni se nuk ua thoni atë këshilla të sëmurëve?

Gjelp.: – Besoj se nuk ua thoni, ose në ua thoni me të tillë mënyrë, që i sëmuri të besojë se kryepuna është në hapat, në ilaçe. Pastaj, jam i bindur se nuk i shpjegoni të sëmurit natyrën e sëmundjes së tij.

Prot. Dh.: – Atëherë qenkeni i mendjes që mjeku duhet të jetë dhe mësues, duhet çdo të sëmuri t’i japë dhe mësime mjekësie?

Gjelp.: – Po. Jam i mendjes që populli, përgjithësisht, duhet stërvitur në parimet themeltare të shëndetit, po pa përdorur fjalë teknike dhe pa hyrë në hollësira të panevojshme: dhe i sëmuri duhet stërvitur të kuptojë natyrën dhe zhvillimin e sëmundjes së veçantë të tij. Në qoftë se i sëmuri nuk kupton mirë se ç’është dhe si mund të rritet ose të pakësohet e të zhduket sëmundja e tij, si do t’bashkëpunojë me mjekun? Dhe e vetmja udhë e shërimit është bashkëpunimi i të sëmurit me mjekun.

Emr.: – Po a e vazhdojnë gjëkundi këtë sistem?

Gjelp.: – Në gjithë vendet e përparuara. Shikoni buxhetet e shteteve moderne, me të vërtetë moderne, dhe do të gjeni në listën e harxheve diturinë e rregullave të shëndetit, në të tjera fjalë parimet e përgjithshme të mjekësisë preventive. T’ju jap tani një shembull të veçantë për një të sëmurë. Pak vjet më parë një i njohuri im, një shqiptar, konsultoi një profesor të Universitetit Vjenës për një parregullësi në të qëlluar të zemrës: më vonë pati rastin të shikohet te një profesor i Universitetit Upsala, dhe ca më vonë pyeti një profesor të Universitetit Harvard. Që të tre profesorët i dhanë këshilla dietetike, i thanë se ç’të hajë e ç’të mos hajë, ç’të bëjë dhe si të rrojë. Natyrisht, nuk i dhanë ilaçe. Ky njeri, që të kuptojë se ç’vlejnë mjekët e Ballkanit pyeti edhe një mjek ballkanik, i cili dini se ç’bëri? I dha katër ilaçe, jo më pak se katër ilaçe. Njeriu qeshi me mendjen e tij dhe porsa doli jashtë e grisi recetën.

Emr.: – Haj, haj, doktori bëri vazifën e tij, profesorët s’kishin nge, dhe e përcollën njeriun me ca këshilla. Dr. Habibullah pashai jepte kurdoherë ilaçe.

Prot. Dh.: – Dini shumë bukur se ati i mjekësisë është Hipokratis, Elini i shkëlqyer dhe unë jam teliofitos tu Panepistimiu ton Athinon. Të mos ishin mirë ta-farmaka, s’do na kishin thënë kathijtinjtë.

Gjelp.: – Tani qëllimi im është ky: unë – do t’mundohem – të ndërroj mënyrën e rrojtjes të ngrënies të këtij populli: do t’i mësoj këtij populli fuqinë shëronjëse të diellit, të erës së pastër, të ujit, të kulturës fizike, të gjellëve natyrale dhe të paqme. Ashtu jam i bindur se do të shtie themelet e një race të shëndoshë, të bukur e të lumtur. Nga ana tjetër, do të orvatem të bind dhe qeverinë, pa ndryshim partie – të pëlqejë një plan të përgjithshëm për të luftuar mushkonjat dhe morrat, për të tharë kënetat dhe për të çmorritur turmën, për të rregulluar llogarinë, për të dërguar djemurinë të verojë grupe-grupe me çadra në malet, për të bërë ushtrinë një shkollë praktike të shëndetit, dhe për të marrë shumë masa të tjera. Është një ambicie e madhe dhe e rëndë. Më gënjen mendja se do të jem i zoti ta vërtetoj, në gjefsha përkrahje nga populli dhe nga qeveria. Koha e magjisë dhe e hapave u mbarua: nisi koha e kuptimit dhe e natyrës. Në ju pëlqen, mund të bashkoheni me mua. Në daçi, vazhdoni së dhëni hapë.

Të dy mjekët e pritën fjalën e dr. Gjëlpërës me të qeshur. Dhe mateshin t’i përgjigjen, kur iu afrua Ibn-el-Kelbi dhe i tha dr. Gjëlpërës se e priste ministri Salemboza. Ashtu ky u ngrit, përshëndoshi të dy mjekët dhe u largua me Ibn-el-Kelbin.

Salemboza e priti dr. Gjëlpërën me fisnikëri, me një buzëqeshje të pëlqyer si prej djali zemërbardhë që s’ka të ligë në zemër, po dhe me një kryelartësi të matur që desh të thotë: E di se jam i madh, shumë i madh, po madhësia ime nuk është një pengim për marrëdhëniet me njerëzit. Si shkëmbyen ca fjalë të ëmbla, ca pyetje dhe ca përgjigje, dr. Gjëlpëra i tha në dëshironte një të keqyrur mjekësie.

“Këtë radhë, – tha doktori, – kam ardhur në Shqipëri vetëm për të shikuar vendin, dhe s’kam prurë veglat e duhura të mjekut. Me gjithë këtë, është mirë t’ju shikoj, me aq sa mundem, që të marrim, pa humbur kohë, gjithë masat e duhura për përmirësimin e shëndetit tuaj. Është nevoja të hiqni gjithë rrobat nga trupi, që t’ju keqyr si duhet.”

“Si, është nevojë të zhvishem krejt?” – pyeti Salemboza.

“Krejt, – tha dr. Gjëlpëra. – Po në daçi, mund ta lëmë për një herë tjetër.”

Dhe tek po kuvendonin, mjekut i ranë nër mend porositë e policit në Durrës dhe fjala mbi dobësitë e vogla të Salembozës.

“Kur isha nxënës në Upsala, – tha dr. Gjëlpëra, – vizitoi një ditë Universitetin tonë Princi Gustav-Adolf i Suedisë. – Salemboza hapi sytë dhe afroi fronin që të dëgjojë më mirë. – Princi foli me ne studentët si shok. Qe njeri buzëqeshur dhe i dashur. Një nga zakonet e tij ish që, nganjëherë, kur mejtohej, bënte sikur kruante ballët me gishtin deftonjës të dorës së mëngjër. – Këtu Salemboza ngriti menjëherë gishtin deftonjës të dorës mëngjër dhe bëri sikur kruante ballët. – Princi, – vazhdoi dr. Gjëlpëra, – deshi të keqyrte dhe prej profesorit Holmquist, një nga dritat e Universitetit Upsala, i cili më kish mua për ndihmës. Princi bashkë me një shërbëtor, kish vajtur për gjah në Suedi të Veriut, dhe që të dy e ndienin veten e tyre të sëmurë. – Profesori u tha të zhvishen. Shërbëtorit i vinte turp dhe s’deshte. Po princi, pa pritur t’ia thonë dy herë, u zhvesh shpejt, dhe profesori mundi ta keqyrte siç duhej. Me të dëgjuar këto fjalë, Salemboza u hodh me këmbë duke kruar ballët me gishtin deftonjës të mëngjër, nisi të zhvishet me nxitim dhe pa drojtje: pallto, pantallona, këpucë, këmishë, brekë, çorapë, të gjitha u flakën me të mëngjër e me të djathtë, dhe njeriu i madh u bë si gjithë njerëzit e tjerë, që nga mbreti gjer te bujku, të gjithë bij të një natyre, të gjithë një, pa ndryshim shkallë dhe ambicieje.

Si u mbarua të shikuarit, Salemboza u vesh dhe u ul duke kruar ballët me gishtin deftonjës të mëngjër dhe duke pritur ç’do të thotë mjeku. Dr. Gjëlpëra nisi shpjegimet pa përdorur asnjë fjalë teknike.

“Zoti ministër, shoh se në shumë gjëra shembëlleni me Princin Gustav-Adolf, dhe prandaj besoj se do t’ju pëlqejë të kuptoni mirë punën e shëndetit tuaj, siç i pëlqente dhe Princit të Suedisë të marrë vesh me themel për shëndetin e tij. – Salemboza ngriti kokën me kryelartësi, krojti përsëri ballët me gishtin deftonjës të mëngjër dhe afroi ca më fronin. Dr. Gjëlpëra vazhdoi kështu: – Zoti ministër, siç dini shumë mirë, eshtrat ose kockat duhet të jenë të forta dhe shumica e njerëzve ashtu i kanë. Po janë ca njerëz që eshtrat i kanë të buta. Që të merrni një ide, zini me dorë hundën dhe tundeni pakëz: do të shihni se hunda ka njëfarë kockë që s’është tamam kockë, se kocka e vërtetë nuk epet, dhe po të vesh fuqi që ta epësh, do ta thyesh. Ashtu është edhe veshi. Çdo njeri hundën dhe veshin i ka si veshin dhe hundën – tuaj. Po ju, edhe kockat e trupit, ndonëse të fituara, i keni të buta, prandaj këmbët i keni të kërrusura, se kockat e këmbëve s’kanë pasur forcën të mbajnë rëndësinë e trupit tuaj dhe janë epur. Kjo është sëmundje, e cila ka për shkak një ushqim të paarsyeshëm. Në të tjera fjalë, mund të keni ngrënë shumë kur ishit i vogël, po në ushqimin tuaj mungojnë ca gjëra të duhura për formimin e kockave. Ndonëse jini tani tepër i shkuar nga mosha për një shërbim të plotë, me gjithë këtë, do të bënit mirë sikur t’i jepnit trupit një banjë dielli çdo ditë. Banjën e diellit mund ta merrni kështu, përpara drekës. Zhvishuni si për të hyrë në banjë dhe shtrihuni në diell ndonjë çerek sahati, duke e kthyer trupin nga të gjitha anët, në mos e bëni sot në kopsht, mund ta bëni në një odë po me penxherët të hapura, se rrezet e diellit duhet ta qëllonë trupin dreq për dreq dhe jo duke shkuar nëpër xhamat: se duhet të dini që në rrezet e diellit ka disa elemente ose pjesë të thomi, dhe pjesa më e duhur për shërimin nuk shkon nëpër qelq. Ashtu që dielli që hyn në odë nëpër qelqet e penxhereve, s’ka ndonjë fitim fare. Duhet pastaj të ndryshoni pakëz të ngrënët. Gjërat që hamë kanë disa elemente ushqyese të ndryshme. Po të desha t’jua shpjegoj, do t’ju thosha se ç’janë vitaminat, se këto janë katër sojesh, dhe se vitamina A është ajo që u ka munguar kockave tuaja. Po meqë Princit Gustav-Adolfit i pëlqejnë shpjegimet e lehta pa fjalë teknike, ashtu dhe ju, zoti ministër, që i ngjisni aq shumë Princit, s’do doni hollësira. – Këtu Salemboza, u kapardis, gërvishti ballët me gishtin deftonjës të mëngjër dhe tha:

“Po, doktor, edhe unë jam i mendjes që duhen shpjegime të lehta, po pa hollësira shumë.”

“Atëherë dëgjoni, – tha dr. Gjëlpëra, – ca zarzavate si lakrat, marulet, domatet, kur janë taze dhe të papjekura, kanë njëfarë fuqie të fshehtë që është e mirë për kockat. Drekën ose darkën, do t’ish mirë ta bënit vetëm me këto zarzavate, po të papjekura dhe taze, dëgjoni? Në të tjera fjalë, për drekë ose darkë mos hani tjetër gjë, veçse një sallatë të madhe të bërë nga ato tri zarzavate që emërova. Kjo gjë mund t’ju shërojë dhe nga një tjetër sëmundje që keni.”

“Cila është ajo sëmundje tjetër?” – pyeti Salemboza.

“Ajo sëmundje, zoti ministër, është shumë e shëmtuar. Më vjen keq që jua thom, po ju qelbet fryma.”

Salemboza shikoi me çudi.

“Axhaip! – tha, – këtë gjë s’ma kish thënë njeri.”

“Atë gjë mund t’ia thonë njeriut vetëm dy persona: nëna edhe mjeku: të tjerët s’mund ta kenë atë guxim. Ekselencës suaj i qelbet fryma aq fort, sa ç’ndjeva posa hyra në odë. Shikova dhëmbët tuaj, nuk keni asnjë të prishur, në gurmaz s’ju gjeta ndonjë plagë: atëherë s’ka dyshim se era e keqe vjen nga përbrenda. A dilni jashtë me rregull?”

“Nganjëherë tri-katër ditë pa dalë”, – tha Salemboza me njëfarë kryelartësie.

“Katër ditë! Gjë e frikshme. Dhe ç’hani, zoti ministër?”

“Unë ha vetëm mish, doktor.”

“Atëherë, zoti ministër, kapsllëku dhe fryma juaj provojnë se ato që hani nuk i tret dot stomaku, ju mbeten në stomak, ku kalben, dhe ashtu ju qelbin frymën, përveç dëmit që i bëjnë gjakut. Është lehtë për të kuptuar, dhe kuptoni shumë mirë se, kur qenka ashtu puna, duhet të ndryshoni të ngrënët tuaj. Unë ju këshilloj, pra, këtë rregull: Në mëngjes, të hani ca pemë të arritura mirë, si portokalle, mollë, dardha, fiq, pjeshkë, rrush, pjepër, po jo ftonj ose shegë ose thanë: për drekë hani pulë ose mish taze të pjekur në skarë, dhe bukë gruri me gjithë krundet jo bukë të bardhë: për darkë, të hani vetëm një sallatë të madhe me ato zarzavate që ju thashë, hani sa të nginjeni, po pa bukë. Kjo rregull dhe një banjë dielli çdo ditë, janë këshillat e mia: vazhdoni ca muaj, dhe pastaj do të shohim.”

“Kam besim te ju, doktor, veçan se [shembëllej] me princin e Suedisë. Dr. Emrullahu, që [më shikoi] më parë, s’më dha asnjë nga këto që më thoni, [as] më porositi ndonjë ndryshim në të rrojtur [e në të] ngrënë, po më dha vetëm një ilaç. Këtë këtu.” Salemboza nxori një kuti. Dr. Gjëlpëra e mori dhe e shikoi, dhe s’mbajti dot të qeshurit. Qe një “patent medicine” si i thonë anglisht, një “spécialité,” thonë frëngët, domethënë një ilaç i hazerte, i dalë prej fabrikë, edhe kish hekurin për bazë.

“Nuk arrijnë hallet që ka stomaku juaj, po duhet t’i ngarkohet dhe një punë tjetër: të treturit e këtij ilaçi qesharak! Në doni të më keni mua për mjek këtej e tutje, mos e veni më në gojë këtë helm të fëlliqur”, – tha dr. Gjëlpëra.

Salemboza i ra ziles dhe hyri një bashibozuk:

“Hidhe këtë kuti në qenef!” – urdhëroi ministri.

Bashibozuku e mori, bëri temena dhe doli.

“Ju lumtë, zoti ministër! Kam shpresë t’ju shëroj, se shoh që kuptoni dhe vazhdoni këshillat”, – briti dr. Gjëlpëra.

“Dua t’ju pyes një gjë, – tha Salemboza: – princave u bie erë keq fryma?”

Dr. Gjëlpëra u çudit me këtë pyetje të papritur, po mblodhi shpejt veten, dhe, menjëherë, “Pa fjalë, princave nuk u bie erë fryma, – u përgjigj menjëherë: – princat, zoti ministër, kanë një natyrë të ndryshme nga njerëzit e tjerë. Mëlçitë, zorrët, gjaku i tyre është tjetër soj fare.”

Salemboza hoqi një psherëtimë: dhe tek po psherëtinte, vuri re në xhep të jelekut të doktorit një pende-kallamar – një “fountainpen” të Amerikës dhe pyeti ç’është. – Mjeku e nxori dhe i dha shpjegimet. Salemboza briti me një gëzim prej çilimiu të egër, e provoi pende-kallamarin, dhe kur pa se shkruante pa marrë ngjyrë nga jashtë, iu lut doktorit t’ia falë.

“Është juaja, me gjithë zemër”, – u përgjigj doktori.

“Tani, – shtoi, – besoj se është koha t’ju lë, zoti ministër, se ju vonova shumë”, – edhe nxori sahatin e shikoi orën. Dhe tek po e shikonte, Salemboza ia mori nga dora.

“Sahat shumë i bukur, doktor.”

“Vërtet i mirë, është një kronometër që kurdiset një herë në javë, dhe s’lajthitet kurrë.”

“A ma shisni mua?”

“Nuk e shes, po do t’jua fal kur të nisem për Suedi, se mund të blej një tjetër atje.”

“Kuzum doktor, nuk mund të ma falni tani? Kam sevda për këtë sahat.”

Dr. Gjëlpëra ia dhuroi me gjithë zemër. Salemboza shtrëngoi dorën me një dorë […] dhe e përcolli dr. Gjëlpërën gjer në derë, duke kruar ballët me gishtin deftonjës të dorës së mëngjër. Zbriti në oborr, dhe para se të largohet, doktori hodhi një sy përpjetë: Ministri qëndronte në penxhere, duke kruar ballët me gishtin e mëngjër dhe duke shikuar sahatin në dorë të djathtë.

Çdo ditë i sillte dr. Gjëlpërës pëlqime dhe zbavitje të reja: Njerëzit, mënyrat e tyre, zakonet dhe mendimet, trazyre e çuditshme e jetës së shpellave dhe e kohës së mesme, me ca gjurmë gjysmë të shuara të mbetura nga vjetërsia klasike, dhe me një spërkatje të rrallë të qytetërisë së sotme, – të gjitha këto e tërhiqnin mendjen e savantit tonë dhe e interesonin pa masë. I pëlqente veçan pazari, kur fshatarët nga fusha e Tiranës dhe nga malet më të largme, burra dhe gra, djem dhe vajza, vinin për të shitur plaçkat e tyre, vezë, pula, pemërina, pëlhura prej mëndafshi dhe prej pambuku, të punuara në vegla shtëpiake, dhe stofa të bardha aq të shëndosha, sa dhe të bukura. Veshja e Tiranës dhe e rretheve ka një hije të veçantë, jo vetëm se xhurdia dhe brekushet dhe opingat kanë një formë origjinale, po dhe se ngjyra e tyre, e bardhë dhe e zezë, është një bashkim plot me shije artistike. Kur njeriu që i mban është i pashëm nga fytyra dhe i ka të pashme rrobat, atëherë duket tërë bukuria e kësaj veshjeje kombëtare. – Nga forma, veshja e Tiranës dhe e rretheve sjell menjëherë në kujtesë hijen e hollandezëve, aq të dashur, si p.sh. tek ngjyra. Njeriu me letra i vjen ndërmend shkrimtarit anglez Oscar Wilde, i cili thotë e zeza dhe e bardha – black and white – është një bashkim ngjyrash. Veshja e grave nuk është aq uniforme sa për t’u vënë re, as aq e caktuar; forma ndryshon sipas fshatit; nuk është anë e mbanë një, si veshja e burrave. Dr. Gjëlpëra vuri re një ditë dy vajza të bukura nga fshati Shën-Mëri, nja 18 vjeç, mesatare, leshverdha, sybardha, të shkathëta në të ecur, dhe me një dritë kuptimi dhe hollësie në fytyrë të tyre të zbuluar, dy piktura të gjalla, fare të ndryshme nga hijet e verdha dhe të lodhura të qytetit, piktura shpresëdhënëse për të pritmen e racës.

Ashtu shkuan ditët e para në Tiranë. Dhe duke hyrë në marrëdhënie me popullin, dr. Gjëlpëra nisi të kuptonte më mirë frymën e vendit. Zemra e tij nuk u ftoh nga mungesat dhe vogëlitë që zbulonte në karakterin e këtij populli; po ca më tepër i rritej dëshira që të merrej me stërvitjen e tij, se shpirtrat e forta ndizen nga pengimet që gjejnë përpara. Tani mbetej një gjë: të blerët e një vendi për të goditur një shtëpi. Herë vetë, herë i përcjellur prej një agjenti të Kamorrës shëtiste përditë udhët e Tiranës të vijosura me një pe uji që zbret nga malet, ose dilte në rrethet e gjelbra dhe të lulëzuara të qytetit. Dy copëra i kishin pëlqyer. Një tokë në udhën e Durrësit, dhe një tjetër jashtë Tiranës, në një bregore nga ana e Shkallës së Tujanit. Të parin nga këto dhëra e zotonte njëfarë Muhidin aga, të dytin një tregëtar, i cili i përgjigjej emrit Zylfikar. Dr. Gjëlpëra mori një pjekje me këta njerëz të mirë, dhe shkoi bashkë me Ibn-el-Kelbin t’i vizitojë. Qëlluan më parë në shtëpi të Muhidinit. E gjetën again këmbëkryq mbi një qilim elegant të Persisë, duke pirë një çibuk nja tri pëllëmbë të gjatë. Qe një njeri me mjekër kripë-piper dhe me sy të vegjël, të zez dhe si të ndezur; veshja e tij ish një trazim petkash kombëtare dhe fetare: brekushe dhe xhybe, opinga dhe njëfarë çallme, dhe në mes një brez prej mëndafshi disangjyrash. Dukja e Muhidin Agait ish e një asketi të dalldisur në mejtime të botës tjetër. U ngrit me një oborrësi të ftohtë që të presë mysafirët, të cilët u ulën në një minder kundrejt tij. Fjalët e Muhidin agait qenë të pakta dhe me vend: Dinte qëllimin e vizitës, ish gati ta shesë tokën për një çmim të arsyeshëm, kish shpresë se të dy palët do të mbeteshin të kënaqura. La çibukun mënjanë, mori tespihun dhe nisi ta heqë duke u mejtuar.

“Doktor bej, – tha më në fund, – kam gruan pak zaife. Kini mirësinë t’i jipni ndonjë ilaç?”

“Dalë të shohim se ç’ka më parë. Mund që s’ka nevojë për ilaçe”, – u përgjigj doktori.

“Gjylua! – thirri Muhidin agai, – dil aty prapa derës.”

“Peqe, këtu jam, aga!” – u përgjegj një zë i hollë gruaje.

“Tani ç’thoni, doktor bej?” – pyeti Agai.

“Po unë s’e pashë të sëmurën”, – tha dr. Gjëlpëra.

“Po s’mund ta shifni, doktor bej, se na e ndalon dini që të nxjerrim gratë.”

“Kini të drejtë, po unë s’jam shenjtor evlija, më duket se i thoni, që të kuptoj sëmundjen pa shikuar njeriun e sëmurë.”

“Po ja t’ju them unë se ç’ka: Kollitet.”

“Dhe natën djersin?” – pyeti doktori.

Këtë radhë u përgjigj Gjylnarja prapa derës: “Evet, doktor bej.”

“Dhe ka ethe?”

“Evet, doktor bej”, – vazhdoi Gjylnarja.

“Dhe pështyn gjak?”

“Evet, doktor bej.”

Dr. Gjëlpëra, pas këtyre pyetjeve, qëndroi dhe u mejtua pak.

“Muhidin Aga, – tha më në fund, – më duket se e dini sëmundjen që ka zonja. S’është nevoja t’ju kallëzoj emrin e sëmundjes, se shumica e njerëzve tremben më kot nga emrat. Arrin t’ju them se është një sëmundje e rëndë, po jo dhe për dëshpërim se njeriu ka në trup të tij një fuqi…”

“Asht fuqia e Allahut”, – tha Muhidin agai, duke i prerë fjalën.

“Maj-haj, fuqia e Allahut”, – shtoi Ibn-el-Kelbi.

“Njeriu, – vazhdoi dr. Gjëlpëra – ka në trup të tij një fuqi, të falur nga Allahu, e cila fuqi mund shumë herë të mundë e të zhdukë sëmundje edhe më të liga se sëmundja me të cilën kemi të bëjmë këtu. Po me një shart: t’i japin trupit rastin që ta përdorë fuqinë e tij…”

“Të falur prej Allahut, doktor bej”, – bëri përsëri Muhidin agai.

“S’thom jo, – u përgjegj doktori, – të falur prej Allahut, se juve që i thoni me aq siguri, do të jeni ndodhur kur Allahu ia bëri atë dhuratë njeriut. Po le të mos harrojmë edhe një gjë, Muhidin aga, Allahu ia ka bërë njeriut edhe një tjetër dhuratë, i ka falur mend. Tani mos e përbuzni këtë dhuratë …”

“Esta’fullah, Esta’fullah, Esta’fullah!” – bëri Muhidin agai duke ngritur sytë në tavan.

“Përdorini mendtë që ju fali Allahu, – vazhdoi dr. Gjëlpëra; – duhet të kuptoni, Muhidin aga, që unë s’jam i zoti të jap këshilla pa e shikuar mirë njeriun e sëmurë, që ta marrë vesh gjer me ç’pikë ka arritur sëmundja. Miku ynë këtu, Ibn-el-Kelbi, mund të presë jashtë. Mbetemi vetëm në të dy; ju që jini burri i zonjës së sëmurë, edhe unë që jam mjek dhe që s’shoh përpara meje veç një njeri të sëmurë, pa vënë re është mashkull a femër. Atëherë i thoni zonjës të hyjë dhe të zhvishet.”

“Të zhvishet! Meazallah!” – thirri Muhidin agai.

“Qyqja”, – briti Gjylnarja prapa derës.

Muhidin agai u hodh në këmbë dhe nxori koburën. Doktori me axhentin e Kamorrës u ngritën dhe ata menjëherë.

“Qafir! Më dokundize në namuz!” – ulëriti Muhidin agai, dhe zbrazi koburën. Po dr. Gjëlpëra u hodh mënjanë dhe plumbi qëlloi në pasqyrë dhe e dërrmoi njëqind thërrime. Dr. Gjëlpëra me shpejtim, po me gjakftohtësi, nxori një copë të trashë magnezium dhe i vuri zjarrin: një flakë dhe një dritë e bardhë e mbinatyrshme plasën dhe e mbuluan atë çast odën, posi njëqind vetëtima të bashkuara. Muhidin agai ngriti të dy duart në shenjë lutjeje Perëndisë dhe ra në gjunjë duke thirrur: “Eshhedu en la ilahe ilallah, Muhammedun Rasulullah!” Gjylnarja nisi vajtimet dhe dr. Gjëlpëra mori Ibn-el-Kelbin të hutuar dhe e hoqi zvarrë jashtë. Të gjithë këto ngjanë si në një ëndërr; në më pak kohë që duhet të kallëzohen.

Kur doli në oborr të shtëpisë së ulur dhe po largohej me shokun, dr. Gjëlpëra shikoi në penxheret. Muhidin Agai ish edhe me gjunjë, por tani me duart e shtruara mbi gjunjët, dhe duke ulur e ngritur trupin me një të tundur djepi këndonte texhvid suran’ e parë të Kurani-Qerim-it: “El-hamdulil-Lahi-rabb-alemin” etj., pa fjalë, si mirënjohje që Perëndia e kish shpëtuar nga rreziku. Doktori, me agjentin e Kamorrës, edhe të habitur, ndenjën ca kohë pa folur. Dr. Gjëlpëra ish i kënaqur me veten e tij; kish parashikuar ngjarje të këtilla, dhe mbante kurdoherë në xhep disa ndihma të vogla të kimisë për të trembur, për të vënë në gjumë, për të plagosur lehtë, dhe, po t’ish nevojë, si vetëmbrojtje të jetës, për të vrarë me shpejtimin e rrufesë. Ibn-el-Kelbi, më në fund mblodhi veten dhe mundi të flasë.

“Zoti doktor, qenkeni njeri i çuditshëm. Vallahi u tremba, jo prej revoles, atij budallës, po prej anës suaj të frikshme. Thashë se edhe për pak do të baheshim të gjithë tym e hi. Aman! Çfarë alamet gjaje paska qenë ajo?”

“Një gjë e vogël, – u përgjegj doktori. – Kam këtu gjëra më të çuditshme. Mund, po t’isha i çmendur dhe të dëshiroja, ta djeg në një çast tërë Tiranën. Qëllimi, zanati im është të ruaj, jo të prish jetën e njeriut. Tani, miku im Ibn-el-Kelbi, tokën e Muhidin Agait nuk e duam. Të shkojmë të shohim Zylfikar Again.”

“Po nuk më jepni leje, zoti doktor, të vete të bëj raport zotnisë Abd’el-Katli për sa bën vaki?”

“Nuk është nevoja, miku im. Po edhe në qoftë nevojë, kini kohë.”

“Atëherë, vemi te Zylfikar Agai, zoti doktor. Ja tek e kemi përpara shtëpinë e tij.”

Dhe ca çaste më vonë, trokitën në derë të Zylfikar Agait dhe hynë në shtëpi. Zylfikar Agai, fytyrërrumbullak, me mjekër të rrojtur, me mustaqe majëtëpjetë, vetulltrashë, veshur me xhurdi dhe me brekushë të bardha si dëborë, u ngrit nga shiltejë ku rrinte këmbëkryq duke pirë nargjilenë, dhe me një rëndësi fisnike u tha mirëardhtë të dy vizitorëve. U ulën të gjithë në një shiltejë të kësaj odë të zbrazur; me muret të lyera me gëlqere, ku ishin varur dy reklama me bojëra: njëra e qumështit të kutisë “Nestle” dhe tjetra e vajpeshkut “Scott”.

Këto të dy reklama ishin zilia e mëhallës, veçan ajo e Scott-it, ku madhësia e peshkut të ngarkuar në kurriz të peshkatarit mbushte me çudi shpirtrat primitive të këtij populli. Një vajzë dhjetëvjeç, me një tepsi me tri kafe. Zylfikar Agai mori një filxhan pas musafirëve dhe nisi të heqë një herë nargjilenë, një herë kafenë, duke shfaqur me ho-ho-ho kënaqësinë e thellë të tij.

“Zylfikar Agë, – tha Ibn-el-Kelbi, – e dini meselenë që na pruri sot këtu. Zotni doktor dëshiron të blejë ato pesë dynym arë që keni nga udha e Shkallës së Tujanit.”

Agait iu ngrys fytyra.

“Më vjen keq me ia prish qejfin heqimit, po ajo tokë nuk [asht] për të shitur”, – u përgjigj Agai.

“Na thanë sikur ish për të shitur”, – tha dr. Gjëlpëra.

“Aman, Zylfikar Agë, pse e ktheve fjalën?” – shtoi Ibn-el-Kelbi.

“Nuk e shes”, – bëri Zylfikar Agai.

“Po pse, Zylfikar Agë?” – pyeti Ibn-el-Kelbi.

“Nuk e shes, jahu!”

“Po, pse?”

“Ja s’du!” – u përgjigj përsëri me zjarr Agai kokëngjeshur.

Doktori u bashkua me Ibn-el-Kelbin që ta bindin Zylfikar Agën, po jepnin e merrnin më kot. Zylfikar Agai në mes dy gargalisjesh nargjileje bërtiste.

“S’du me e shit jahu! Nuk e shes!” – Ibn-el-Kelbi, me dinakërinë e një ustai që njihte gjithë kyçet, dyert dhe cipët e errëta të këtij populli, afrohej duke shtënë ca pyetje të hollë që ta kapte; po Zylfikar Agai e mprapste me përgjigje të shkurtra dhe të thata: posi një mushkë xanxare që s’i afrohet dot njeri ta ngarkojë, se me shkelmat e saj i mban të gjithë të larguar.

U lodhën dhe heshtën pakëz:

“Më pëlqen vendi, se është i shëndetshëm, – tha dr. Gjëlpëra, – dhe do të isha gati të paguaj një çmim të mirë, sikur t’i jipnit fund të shisnit?”

Zylfikar Agai i hodhi mjekut një sy gërmues.

“Në qoftë se më jepni pesëdhjetë mijë napoleona mund ta shes”, – u përgjigj Zylfikar Agai.

Një qeshje e madhe e dr. Gjëlpërës dhe Ibn-el-Kelbit i priti këto fjalë të çuditshme.

“S’kërkoni shumë, vetëm dhjetë mijë napoleona dynymin”, – tha Ibn-el-Kelbi, dhe shtoi duke iu kthyer dr. Gjëlpërës.

“Urdhëroni të dalim, zotni doktor; Zylfikar Agai sot paska pi hashish dhe s’di se ç’flet. Asht mjaft me zaman që policia e ka synin mi Zylfikar Agën për disa tradhti që ka ba karshi Vatanit. Urdhëroni të dalim, zotni doktor se unë kam pak punë në zyrë të Policisë.”

“Dilni, jahu, mos bëni axhele”, – sikur u lut Zylfikar Agai.

“S’kemi nge për muhabete, zotni,” – bëri Ibn-el-Kelbi.

Dhe tek po mateshin të ngrihen, u dëgjua një zë gruaje prapa derës:

“Doktor bej, a doni me ditë pse nuk e shet tokën Zylfikar Agai?”

Agai ia preu fjalën.

“Pusho ti, Arife. Shiko punën tande.”

Po gruaja pa vënë re fjalët e Agait vazhdoi prapa derës:

“Doktor bej, Zylfikar Aga kujton se dheu i tij ka ar, dhe thotë se doni me e ble për sebep të arit.”

Dr. Gjëlpëra qeshi.

“Evet, ka ar,” – bëri Zylfikar Agai, – “po të mos ketë ar, ç’ju shtrëngon me e ble?”

Mjeku qeshi përsëri.

“Zylfikar Agë,” – tha Ibn-el-Kelbi, – “unë të kam pasë ditë njeri me mend, të kuptueshëm e të urtë, po ti qenke i marrë, bilahi i marrë!”

Zylfikar Aga mori zjarr:

“Ç’e ka ngutë zotnin’ e tij me ardhë prej anës tjetër të dynjasë me ble tokë në Tiranë, dhe pse nuk pëlqeu njoj’ tokë tjetër veç tokës Zylfikar Agës? Hekimi ka ndigju mutllak n’Evrop, që toka e Zylfikar Agës në Tiranë ka flori, dhe ashtu asht nisë me më rrejtë me nji copë bukë, po nuk rrehet kollaj.”

Dr. Gjëlpëra qeshi përsëri dhe shkëmbeu nji fjalë me zë të unjur me Ibn-el-Kelbin.

“Zylfikar Agë,” – tha agjenti i Kamorrës, – “zotni doktori ka nji teklif me juve. Asht hazër me vu imzën nji karte të shkrueme prej nji avokati, ku ka me u zotu, se në qoftë që gjindet ar në tokë të bleme prej jush, ka me jua kthye tokën me gjithë binat që të ketë godina, pa lypë njoj shpërblim.”

Foli gruaja e fshehur prapa perdes:

“Teklif asht i mirë, Zylfikar Agë, mos ki frykë, po shite dhenë.”

“Më pëlqen edhe mu ky teklif, Arife”, – tha Zylfikar Agai, dhe iu adresua mjekut.

“Doktor bej, për dyqind napolijona, e shes tokën, fekat merret vesh nji e shitun me shart.”

“Ja një kapar 50 napoleonësh”, – tha dr. Gjëlpëra dhe nxori e ia numëroi Zylfikar Agait.

Ashtu, një punë e mërzitur dhe e zgjatur tepër, mori një fund të pëlqyer.

“Nesër, – tha Zylfikar Agai, – urdhëroni këtu: unë kam me thirrë avokatin për me mbaruar punën.”

Ashtu caktuan kohën, dhe doktori me agjentin e Kamorrës u ngritën të shkojnë.

“Ju kam shumë rixha, urdhëroni rrini edhe pak, – tha Zylfikar Agai, – po bëhet kafja, dhe sa të bëhet kafja dua me ju lyp një adet.”

“Urdhëroni!” – iu përgjigj dr. Gjëlpëra dhe u ul përsëri.

“Kam gruan të sëmurë, heqim bej, dhe dua një ilaç.”

Dr. Gjëlpëra i preu fjalën menjëherë:

“Ajo gjë është e pamundur; jam mjek vetëm për burra, s’jam mjek grash.”

“Axhaip! Po pse?” – pyeti Zylfikar Agai.

“Se zotni doktori e di që burrat shqiptarë janë erzlli e s’duan me nxjerrë gratë”, – tha Ibn-el-Kelbi.

“Aferim, heqim bej”, – bëri Zylfikar Agai.

“Kam ndër mend të sjell një grua doktorë nga Evropa, një doktoreshë për të shikuar gratë”, – vazhdoi dr. Gjëlpëra.

“Axhaip! Paska dhe gra heqime n’Evropë?” – bëri Zylfikar Agai.

“Ka shumë dhe disa janë mjeke të mira”, – u përgjigj dr. Gjëlpëra.

“Jam i bindur se në një vend me namuz’ si Shqipëria, e vetmja udhë që të këqyren gratë e sëmurë ashtu siç duhet është të sjellim ca doktoresha.”

Arifeja, e fshehur prapa derës, nxori përsëri zërin e hollë të saj.

“Po neve, grave të sëmura si do të na bëhet halli, doktor bej? Na kemi me vdekur gjersa të vinë doktoreshat”.

Dr. Gjëlpëra u mejtua pak.

“Unë kam shpikur dhe një sistem të ri, – tha, – në ca raste mund të shikoj një njeri me anë të një veqili. Fjala vjen, në vend të zonjës këtu, mund të këqyr burrin e saj, të ndershmin Zylfikar aga; dhe po të jetë nevoja të jap ndonjë ilaç, do t’ia jap Zylfikar agait; dhe jam i bindur se ashtu zonja do të shërohet.”

Dhe i tërhequr nga ironia e tij, Dr. Gjëlpëra zhvilloi me fjalë më të gjata sistemin e një mjekësie me anë zëvendësi, – medicine by proxy mund të thomi inglisht. Kujtonte se dëgjonjësit merrnin pjesë te tallja e hollë dhe e çmojnë. Po çudia e tij qe shumë e madhe kur, duke mbaruar, zbuloi që ata kishin marrë fjalët e tij për të vërteta dhe ishin që të tre plot entuziazëm.

“Vallahi është një usull fort i bukur, Heqim bej!” – tha Zylfikar agai.

“Aman, doktor bej, këqyrni Zylfikar agën, dhe shpëtomëni mu të mjërën!” – u lut zëri i hollë i Arifesë prapa derës.

“Zotni doktor, bëni himmet dhe mbarojeni këtë punë”, – shtoi agjenti i Kamorrës.

Dr. Gjëlpëra kish rënë në një kurth të ngritur me duart e veta. Po të mohonte ndihmën e tij duke zbuluar ironinë, mund që këto shpirtë primitivë ta merrnin shakanë si një sharje dhe atëherë kushedi se ç’mund të ngjiste. Nga ana tjetër, ç’marrëzi më e çuditshme se të përpiqej të shëronte Arifënë, duke i dhënë ilaçe Zylfikarit? I vetmi shpëtim ish në të lënë punën për më tutje, në qoftë se mund t’i bindte këta njerëz të mbarë ta lenin provën për më vonë.

“Po presim pra, doktor bej”, – qortoi me butësi zëri i hollë prapa derës.

“Më falni që ju bëra të prisni”, – tha dr. Gjëlpëra, – “ju lutem, zonjë, si e ndjeni veten dhe ku kini të dhëmbura?”

“E para e punës, më mundojnë dhëmballët, shumë, s’më zë gjumi prej dhimbjeve.”

E para e punës, domethënë Arifeja kish dhe të tjera halle veç dhëmballëve. Dr. Gjëlpëra u ngrit dhe hapi nofullat e Zylfikar agait. Pesë dhëmbë ishin të prishur ligsht, dhe do të qe fitim për shëndetin e Agait sikur të nxirreshin. Mirëpo dr. Gjëlpëra, ndonëse dinte çdo gjë që mund të dihej për dhëmballët, s’kish aspak stërvitje praktike në këtë degë.

“S’kam darët këtu, ta lemë punën për një herë tjetër”, – tha doktori.

“Qyqja, un’ u fika! Aman, doktor bej, kini mëshirë! Kërkoni një darë, Lejla, shpjeri darën doktor beut”, – thirri Arifeja.

Dhe para se të mbetej kohë për të protestuar, vajza e vogël Lejlaja, hyri me një darë të frikshme dhe ia dha dr. Gjëlpërës.

“Kjo asht darë për të shkulur gozhdë!” – protestoi mjeku me një tingëllimë lutjeje në zërin e tij.

“Heqim beu ka hak, – bërtiti Zylfikar agai i verdhë; – ta lërmë për një herë tjetër.”

“Ke frikë, Zylfikar agë; jazëk të qoftë!” – tha Arifeja.

“Bahu trim, Zylfikar agë! ashtë sevap, se e ke gru”, – shtoi Ibn-el-Kelbi.

“Aman, doktor bej, mos e ndigjo Zylfikar agën!” – insistoi Arifeja.

“Sillni një legen dhe një kupë ujë të kripur!” – urdhëroi doktori.

Ca çaste më vonë Lejlaja i pruri. Atëherë dr. Gjëlpëra, i djersitur nga kjo skenë e çuditshme, mori darën dhe hapi nofullat e Zylfikar agait. Të tre dhëmbët e para dolën pa mundim; i katërti kish rrënjën aq të shëndoshë, sa u thye maja, po rrënja s’lëvizte. Zylfikar agai lëngonte.

“Gajret, Zylfikar agë!” – bërtiste gruaja.

“Gajret, se e ke gru! Dale të të mbaj unë gojën hapur”, – tha Ibn-el-Kelbi; dhe ia hapi nofullat aq shumë, sa dukej sikur do të shkallmoheshin.

Duke përmbledhur tërë fuqitë në dorë dhe në krahë të tij, dr. Gjëlpëra shkuli dhe këtë dhëmballë xinxare. Dhëmbi i pestë dhe i fundit doli pa mundim. Zylfikar Agai bëri uf, medet! Shpëlau gojën, kërkoi një kupë ujë të ftohtë, piu, bëri përsëri uf, medet! dhe porositi thingjill për nargjilenë. Dr. Gjëlpëra u ul në shiltejë, dhe fshiu djersën e ballit. Lejlaja pruri thingjill, dhe të gargalisurit e nargjilesë u dëgjua përsëri.

“Si e ndien veten tash, Arife?” – pyeti më në fund Zylfikar agai.

“Jam shumë mirë. S’kam më të dhimbura”, – erdhi përgjigja e papritur.

Dr. Gjëlpëra hapi sytë: A kish përpara një ngjarje shërimi nga besimi i fortë në shërimin e pritur, apo kish të bëjë me një grua të bezdisur nga kafshëritë e një burri të ashpër, e cila e kapi këtë rast për të nxjerrë inatin e mundimeve që hiqte? Dr. Gjëlpëra kish dëgjuar se gratë e Tiranës janë shakaxhesha të mëdha; dhe ndonëse Zylfikar agai s’dukej njeri i keq, s’dukej as të dinte se dhe gruaja ka të drejtën e saj. Kush i di tragjeditë e përditshme në jetë të një gruaje barbari? Tragjedi aq të vogla për të huajin sa s’duket në sy, po aq të mëdha për viktimën, sa qëllojnë si sopata në zemër të saj dhe lënë plagë të përjetshme.

Dr. Gjëlpëra qe i dalldisur në mejtime, kur zëri i hollë i Arifesë u dëgjua përsëri prapa derës:

“Jam shumë mirë prej dhëmbëve, doktor bej, s’kam më, kujtoj se s’kam pasë kurrë më, të dhimbuna. Po kam një tjetër hall; më dhemb kryet, e shumë herë më merren ment.”

“A dilni në rregull jashtë?” – pyeti dr. Gjëlpëra.

“Jo me rregull, doktor bej.”

Dr. Gjëlpërës iu kujtua se në një spiceri, afër shtëpisë së Zylfikar agait, kish parë ca shishe Hunyadi Janos. Nxori një copë kartë, shkruajti ca fjalë, dhe iu lut Zylfikar agait ta dërgojë në vend. Lejlaja mori kartën dhe doli; dhe pa shkuar shumë kohë, u kthye me një shishe Hunyadi Janos.

“Zylfikar Aga, – tha doktori, – që të mos i dhembë më kryet Zonjës, dhe që të mos i merren mend, do t’ju jap juve të pini gjysmën e këtij ilaçi.”

“Zonjë! – vazhdoi doktori, – Zylfikar agai e ka gjumin e lehtë?”

“Ah doktor bej, – u përgjegj Arifeja, – Zylfikar Agai çohet në mes të natës, me tund mu fakirën, me pret gjumin e ëmbël, më thotë Arife ngre-u, bëme një kafe dhe ndizme nargjilën, edhe unë s’kam ç’a me ba, ndigjoj urdhrin dhe çohem me i sherby.”

“Në mes të natës, thatë zonjë?” – pyeti doktor Gjëlpëra.

“Po në mes të natës, bil-lahi, doktor bej.”

“Ha-ha, Zylfikar Aga, – bëri dr. Gjëlpëra, – qenkeni edhe huqli? U ngrikeni në mes të natës, i prishkeni gjumin gruas, se dashkeni kafe dhe nargjile kur tërë bota flenë, eh? Zylfikar agë, do të pini këtë shishe të tërë!”

Dhe dr. Gjëlpëra u ngrit në këmbë. Zylfikar agai u verdh:

“Nuk është shum’, heqim bej?”

Në vend të dr. Gjëlpërës, foli Ibn-el-Kelbi.

“Ajo është puna e zotni doktorit, – i tha agjenti i Kamorrës, – ti, Zylfikar Agë, si erzlli që je, ke borxh me e shëru gruan; pije pra ilaçin, pa pyetur bashtan sa më suale.”

Zylfikar aga e mori Hunyadi Janos-in dhe nisi ta pijë, po që në gllënjkë të parë shtrembëroi turinjtë dhe qëndroi duke thirrur: “Asht e hidhur fort, nuk pihet, heqim bej!”

“Jazëk, jazëk të qoftë, Zylfikar Agë!” – bëri Arifeja.

“Vallahi s’ka derman, ke me e pi Zylfikar agë!” – briti Ibn-el-Kelbi me koburën në dorë.

Zylfikar agai psherëtiu, dhe, duke mbyllur sytë, e piu shishen me zor gjer në fund.

“Aferim, Zylfikar agë!” – tha Ibn-el-Kelbi.

“E dija, që Zylfikar Aga ashtë trim”, – tha Arifeja, sikur me një tingull përqeshës në zë të saj, iu duk dr. Gjëlpërës.

“Doktor bej, – vazhdoi zëri i hollë prapa derës, – e ndiej veten shumë më mirë, nuk më dhemb më kryet, nuk më merren mend.”

“Dhe do të shëroheni fare, në qoftë se Zylfikar aga bën përhi dy ditë. Dyzet e tetë orë mos i jepni hiç gjësendi, veç ujë”, – porositi dr. Gjëlpëra.

“Aman, heqim bej!” – u lut Zylfikar Aga.

“Mos ke luajtur mendsh, Zylfikar agë? – qortoi me dashuri Arifeja, – Doktor beu e di më mirë punën e shëndetit se ti.”

“Edhe një mbret, edhe Salemboza bile, i dëgjon porositë e mjekut”, – vërtetoi Ibn-el-Kelbi.

“Po nargjile e kafe mundem me pi?” – pyeti Zylfikar Agai.

“Sado që kafeja dhe nargjileja s’janë të mira për shëndetin, ju jap leje të pini se jini mësuar dhe s’bëni dot pa ta, po duhet të pini me masë, të pini pak jo tërë ditën, Zylfikar aga”, – iu përgjigj dr. Gjëlpëra.

“Tani, – shtoi mjeku, – do t’ju lë me shëndet; dhe mos harroni, kur të mbarohet përhizin, ta prishni përhizin duke ngrënë pak dhe gjëra të lehta jo duke nisur menjëherë nga gjellë e rënda. Dhe juve, Zonjë, ju porosis që Zylfikar Agait të mos i vini veshin në qoftë se ngrihet në mes të natës dhe kërkon kafe dhe nargjile: Doktori bën jasak; dëgjuat?”

“Po, doktor bej, do t’i nderoj gjithë porositë tuaja.”

Matej dhe Zylfikar agai, diçka të thosh, kur u hodh në këmbë dhe iku me vrap.

“Ç’bëni vaki! Ç’është?” – bërtiste Arifeja prapa derës.

“Hiçgjë, mos kini frikë, ilaçi nisi të veprojë,” – tha dr. Gjëlpëra, – “Rrini me shëndet!”

Dhe i përcjellur me falënderimet e Arifesë, mjeku ynë doli bashkë me agjentin e Kamorrës.

“Një ilaç i dhimbshëm, i panevojshëm, po për një herë vetëm nuk është ligsht për Zylfikar aganë”, mejtonte dr. Gjëlpëra. “Njeriut i qërova gojën dhe zorrët, gruaja është e kënaqur. Megjithëkëtë, ngjarja është e çuditshme, është një faj kundër së vërtetës, ndonëse faj qesharak dhe i padëmshëm.” Dhe tek po rrekëllente këto mendime në trutë e tij, arritën përpara kafenesë së Erzenit. Ibn-el-Kelbi mori leje dhe iku. Dr. Gjëlpëra hyri në kafene dhe u ul në një tryezë. Dhe si u ul, u afruan doktorët Protagoras Dhalla dhe Emrullahu.

“Ja dhe mjeku që është armik i mjekësisë”, bëri me thartësi dr. Protagoras Dhalla.

“Jo,” – ia ktheu dr. Gjëlpëra, – “jam mjeku që është armik i mjekësisë së rremë.”

“Cila është mjekësi e rremë, cila mjekësi e vërtetë?” – pyeti dr. Emrullahu.

“Mjekësia e rremë” – u përgjigj dr. Gjëlpëra, – “është mjekësia statike, mjekësia që rri në vend pa përparuar, që ushqehet me formula të vjetra, që është fanatike dhe dogmatike, posi një fe, që nxjerr rregulla absolute nga premisa të pakontrolluara, që e merr mishin e gjallë të njeriut si një shesh prej guri ku mund të derdhen për provim dhe pa mëshirë gjithë qelbësirat e përmbledhura në spiceritë. Ajo është mjekësia e rremë. Mjekësia e vërtetë është mjekësia që ka lënë udhët e vjetra, që kërkon udhë të reja, për shërimin e njeriut jo në formula magjike, por në veprimin e forcave të natyrës, si dielli, era, ujët, pemët, mbi trupin e dobësuar.”

“Fjalë të bukura, po të errëta”, – tha dr. Protagoras Dhalla.

“Zoti doktor,” – pyeti dr. Emrullahu, – “pse i këshilluat të shkëlqyerit Salemboza të hedhë ilaçin që i kisha dhënë? Mos doni të thoni se hekuri nuk është i nevojshëm për gjakun?”

Dr. Gjëlpëra u mejtua pak dhe qeshi:

“Dr. Habibullah Pashai edhe Fakulteti i Mjekësisë në Athinë kanë një rëndësi të madhe, të paktën ashtu thoni ju, zotërinj, dhe unë ju besoj. Po mua nuk më intereson kush ka rëndësi dhe kush nuk ka rëndësi, – unë interesohem vetëm në problemet e shëndetit të shikuara prej pikëpamjes së një mendje të çliruar nga dogmat shkollore. T’ju them tani pse i këshillova zotit Salemboza ta flakë ilaçin e dr. Emrullahut. Duhet të dini, – dhe padyshim që e dini, po shumë herë e harroni, – që njeriu dhe kafshët nuk mund të rrojnë duke u ushqyer me lëndë inorganike. Vetëm barërat, shelgjet, kanë fuqi të marrin ushqim me lëndë inorganike, nga lëndë kimike. Është, pra, një marrëzi kur gjakut të një të sëmuri i mungon p.sh. hekur, të kuptojmë se duke i dhënë të hajë lëndë inorganike si gozhdë ose toz hekuri në formë hapesh ose të trazuara me verë, ai hekur do të thithet në gjak të njeriut. Nuk është gjë që bëhet. Po në qoftë se ai i sëmuri ushqehet ca kohë me barëra që kanë hekur, duke qenë se barërat janë lëndë organike, mund të jemi të bindur se efekti mbi gjakun e njeriut do të jetë i domosdoshëm.”

Të dy mjekët qeshën me një të qeshur të thatë. Dr. Gjëlpëra qeshte dhe ai, po përbrenda, me injorancën e këtyre palaçove:

“Dalëni pakëz, m’u duk sikur dje pashë, hapeni pak gojën”, – i tha dr. Dhallës.

Ky e hapi gojën.

“Ha-ha, çudi! Pa hapeni dhe ju!” – i tha dr. Emrullahut.

E hapi dhe ky.

“Ha-ha, dhe ju gjithashtu!”

“Pse, ç’është, ç’ka, ç’zbuluat?” – pyetën të dy mjekët.

“O, një gjë e tmerrshme!” – u përgjigj dr. Gjëlpëra.

Dr. Gjëlpëra hoqi një kuti nga xhepi me ngadalë dhe ndezi një cigarete. Të dy mjekët të paqetë, prisnin. Po dr. Gjëlpëra, që t’i ngacë, hapi një bisedim tjetër:

“Kristofor Kolombi, – tha, – duke zbuluar Amerikën, pruri shkatërrimin e popujve, që rronin atje, të paditur dhe të lumtur. Pëllëmbë me pëllëmbë, të bardhët zaptuan dheun; njëri pas tjetrit, Indianët u zhdukën. Po Amerika mori një shpërblim të frikshëm nga Evropa: Amerika na dërgoi dy sëmundje të panjohura në botën e vjetër; – frengjyzin, që e kanë shumica e të bardhëve, edhe duhanin që e kemi të gjithë. Se duhani është një sëmundje e vërtetë, – po ç’sëmundje e ëmbël dhe e pëlqyer! Shpirti i prehët është mirënjohës për këtë sëmundje, dhe dërgon përpjetë tymin e kaltër të cigaretes si një temjan dhe një lutje në qiell. Po bota e vjetër është fisnike, zotërinj, dhe s’mund të mos i dërgonte edhe ajo dy dhurata botës së re. Kasniku, që kish prurë në Evropë frengjyzin me duhanin, u kthye në Amerikë, mbushur me alkoolin dhe me gënjeshtrën. Dhe indianët që s’dinin as të rronin as të pinin, nxunë të bëhen gënjeshtarë dhe pijanikë. Les petits cadeaux entretiennent l’amitié, thotë Frëngu. Dhe vërtet, dhuratat e vogla e mbajnë të gjallë miqësinë. Urdhëroni nga një cigare, zotërinj!”

Të dy mjekët e vjetër shikuan njëri-tjetrin, dhe ndezën nga një cigarete.

“Dr. Habibullah pashai, pi duhan shumë, ndonëse është i mendjes se duhani prish”, – tha dr. Emrullahu.

“Kjo është fjala më e mirë që keni për dr. Habibullah pashanë, se provon që Pashai të paktën është njeri”, – u përgjigj dr. Gjëlpëra.

“Afedersiniz, dr. Habibullah pashai është njeri i madh”, – tha menjëherë i mbrojtur dr. Emrullahu.

“Një njeri i madh, njeri me mesh-hur, po njeri. Homo sum, jam njeri, nuk është ashtu, o Protagora?” – bëri dr. Gjëlpëra.

“Vevea fisika, – tha dr. Protagoras Dhalla. – Po mos harroni se helenishtja është më e vjetër se latinishtja.”

“Non sequitur. O Protagora!” bëri dr. Gjëlpëra.

“S’mbaj mend mirë se ç’thoshte Hipokrati për duhanin”, – vazhdoi dr. Protagoras Dhalla.

“Duhet lexuar korrespondenca e tij me Inglizin Sir Walter Raleigh që pruri duhanin në Evropë”, – këshilloi dr. Gjëlpëra.

“Nuk e kam lexuar”, – tha dr. Dhalla.

“Por gjëja më interesante”, – shtoi dr. Gjëlpëra, – “është korrespondenca e Herodotit me Linkolnin.”

Këtu u bë një lëvizje në kafenenë e Erzenit. U dëgjua një zhurmë, dhe atë çast shkoi kaluar, i kapardisur, ministri Salemboza. Dr. Gjëlpëra e shikoi se Salemboza kruante ballin me gishtin dëftues të dorës së mëngjër, dhe dukej i dalldisur në mendime të thella.

“Zoti doktor, – tha dr. Emrullahu, kur u qetësua rruga dhe Kafeneja e Erzenit u kthye në punët e saja, – harruat të na kallëzoni ç’patë në gojët tona.”

“S’harrova aspak,” – u përgjigj dr. Gjëlpëra, – “po thashë se nuk do të interesoheni të mësoni.”

“Ju lutem të na thoni”, – tha dr. Protagoras Dhalla.

“Me gëzim, – bëri dr. Gjëlpëra; – dhe që t’ju nxjerr menjëherë nga meraku, do t’ju thom se më dukeni që të dy skorbutikë.”

“Bah?” – bëri dr. Protagoras Dhalla.

“Jok, xhanëm?” – tha dr. Emrullahu.

“S’ka bah dhe ju kini skorbut që të dy, ndonëse nën një formë të lehtë. Një filozof ka thënë se meraku është babai i diturisë. Është çudi si s’jini bërë ndonjëherë merak të kërkoni shkakët e njollave të gjelbra që keni në dhëmbët dhe të mishrave të enjtura që rrethojnë dhëmbët. E ngrëna juaj është e lajthitur. Do të kini dëgjuar se njerëzit e detit, kur rrinë disa javë pa dalë në tokë dhe ushqehen me peshk të kripur dhe me të ngrëna kutie, sëmuren nga skorbuti; po me të dalë në sterë dhe me të ngrënë sallata të njoma dhe pemë, shërohen. Në Filipine, ca vjet më parë popullatën e tërë të nisive e zuri sëmundja “beriberi”, që është një formë e skorbutit. U bënë kërkime, dhe u zbulua se sëmundja doli pak kohë pasi filipinasit nisën të hanë oriz të zbardhur. Guverna amerikane dha urdhër që të mos shitet më oriz i zbardhur, po oriz me gjithë cipën. Filipinasit, posa zunë të hanë përsëri oriz të pazbardhur, “beriberi” u zhduk. S’kam këqyrur shumë njerëz në Shqipëri, por jam i bindur se do të ketë shumë skorbut, kur shoh se pemë dhe sallata të njoma, s’hanë fare ose pak dhe rrallë, dhe veçan kur shoh bukën e bardhë pa krunde, që është një helm i vërtetë. Duhet t’i këshillojmë Guvernës, pa ndryshim partie, të bëjë jasak miellin e bardhë, sitat dhe bukën e bardhë.”

“Po pse?” – pyetën të dy mjekët.

“Pse?” – tha dr. Gjëlpëra me zemërim dhe u ngrit e doli nga kafeneja pa shtuar asnjë fjalë.

Të nesërmen dr. Gjëlpëra vajti bashkë me Ibn-el-Kelbin në shtëpi të Zylfikar agait. Kur kapërcyen pragun e derës së jashtme dhe shkuan në oborr, dëgjuan zërin e Arifesë që thosh:

“Lejla, çil derën se po vjen doktori.”

Dr. Gjëlpëra hodhi një sy përpjetë, dhe i pavënë re, vuri re një grua të lulëzuar nga shëndeti, me faqe të kuqe dhe me fytyrë të këndshme, e cila tregonte dy sërë dhëmbësh të paqme, duke qeshur nga ana e Lejlajës. Kjo vallë ishte Arifeja? Pa fjalë, ajo do ishte. Gjithë dyshimet e dr. Gjëlpërës u vërtetuan. Arifeja nuk qe e sëmurë; po duke hyrë në shpirtin e shakasë së mjekut, kish kapur rastin për të ngarë Zylfikar aganë dhe ndoshta, për të nxjerrë një shpërblim të vogël për mundimet e përditshme të saj. E gjora! Dr. Gjëlpëra merrte me mend jetën e saj të ulur dhe të errët. E pa stërvitur, pa fjalë do të ishte; po ca njerëz, veçan gratë, lindin me një hollësi prej natyre që zë vendin e diturisë dhe e zë me shkëlqim. Arifeja mund që, me forcë ndonëse në një mënyrë të pa caktuar, ndjente nevojën e një jete të ndryshme, një jete të ndershme e të drejtë e të pastër, po me më tepër diell, më tepër gaz, më tepër shkëlqim mendimesh me botën e jashtme. E mbyllur në mes katër muresh, posi një murgeshë në fund të një manastiri, jeta e saj e murrme vazhdonte pa ngjyrë e pa dritë; kur shpirti i saj dëshironte një tingëllim muzikash, të padëgjuara, ishte e dënuar të mos dëgjonte tjetër muzikë, veç gargalisjes së nargjilesë.

“Dukeni shumë i mejtuar, heqim bej.” – Zëri i Zylfikar agait e zgjon dr. Gjëlpërën nga ëndërrimi.

“Më falni, – tha mjeku, – o, si shkoni Zylfikar aga?”

“Mos pyesni, heqim bej, u bana perishan. Aman, çfarë ilaçi asht ai që më dhatë me pi? Kam dalë jashtë pa pushim, natë e ditë. U bana mahy.”

“Mos bëhuni merak, Zylfikar aga; ilaçi që ju dhashë nuk është i dëmshëm.”

U ulën të gjithë. Arifeja foli prapa derës:

“Zylfikar aga mendon vetëm veten e tij, s’mendon hiç për të tjerët. Doktor bej, jam shumë mirë, se ilaçet që i dhatë Zylfikar agës edhe të shkulnin e dhëmbëve më kanë liru vuxhudin prej të dhimbunave.”

“E di Zonjë, dhe jam i gëzuar, – u përgjigj dr. Gjëlpëra. – Dhe ju vërtetoj se çdo herë që të sëmureni, jam gati të vij t’i jap ilaçet e duhura Zylfikar agait. Po sa më rrallë, aq më mirë, zonjë; se ka dhe Zylfikar agai shpirt, dhe s’duam ta vrasim.”

“Qyqja, jo më e vra, – briti Arifeja; – vetëm me i dhanë ilaçe të hidhta të jetë i ligështuem.”

“Rrofshit sa malet, heqim bej, – tha Zylfikar agai; – kam shpresë se tash gruaja u ba mirë, s’ka me kenë më nevojë për ilaçe.”

“Ke frikë, Zylfikar agë, – u përgjigj Arifeja, – ke frikë se mos të prishet rehati.”

“Je e gabume, Arife, s’kam frikë aspak. Po kam u, du me hanger”, – bëri Zylfikar agai.

Këtu mori fjalën Ibn-el-Kelbi:

“Madem që zotni doktori porosit me ba përhiz, duket me pasë sabër, Zylfikar agë, se e ke gru dhe asht sevap.”

Lejlaja pruri kafetë. Dhe tek po pinin, u dëgjua një e trokitur në derë, dhe pas ca çaste hyri një njeri me xhurdi dhe me brekushe, fytyrë e parrojtur e të cilit ish e ndarë në dy prej një hunde të madhe me një samar përsipër.

“Evraket jan hazer, Zylfikar agë”, – tha njeriu; dhe pasi u njoh me dr. Gjëlpërën u ul dhe nxori një çibuk të gjatë nga brezi. Pastaj shtroi përpara kundratën e shitjes. Si i shkëmbyen disa mendime, mbetën të gjithë të kënaqur; dhe njeriu, emri i të cilit ish Nizam-ul-Mulq, e mori përsipër të vejë bashkë me Ibn-el-Kelbin për të bërë kajd kartën dhe për të nxjerrë tapinë. Ashtu, pas një muhabeti të shkurtër, u ndanë të gjithë dhe dolën. Shkuan dhe dy ditë, dr. Gjëlpëra numëroi paratë, dhe shtiu në xhep tapinë. Me ndihmën e Kamorrës, gjeti dhe punëtorë dhe i vuri ta gërmojnë tokën e tij nga gurët dhe ferrat, ta sheshojnë, dhe, atje ku kish ndërmend të mbjellë për zarzavata dhe lule, ta lërojnë me kujdes. Dr. Gjëlpëra vente çdo ditë të rrijë ndonjë orë duke vëzhguar punëtorët; dhe ndaj mbrëmave kur dielli ish në të perënduar e sipër, zëri i kulluar i muezinit nga minarja më e afërme u jepte rretheve një hije bukurie dhe tëri. Dr. Gjëlpërës i vente mendja në përrallat e Shehrazadit, i dukej sikur ndodhej për ca çaste nën qiellin e Bagdatit ose të Shamit. Dhe kthehej në hotel plot me ëndrra të një bote të ndryshme.

Që kur ish zënë me doktorët Emrullah dhe Protagoras Dhalla s’kish shkelur më në kafene të Erzenit. Një ditë, tek po lahej në tub, u hap dera e odës së tij dhe hynë Dhalla me Emrullahun.

“Duhej të kishit trokitur”, – u tha mjeku ynë dr. Gjëlpëra.

“Trokitëm, por s’dëgjuat”, – u përgjigj dr. Emrullahu.

“Signomi qirié jatre, mos e merrni për keq”, – shtoi dr. Protagoras Dhalla.

“Kur marr ilaçe, s’dua të më turbullojnë vizitorë”, – bëri dr. Gjëlpëra.

“O! Ilaç allij ormesh!” – tha dr. Emrullahu.

“Ha-ha, Zoti jatro, merrkëni ilaçe, po i merrni fshehur!” – shtoi dr. Protagoras Dhalla.

“Pa fjalë marr, dhe meqë erdhët dhe s’dua të ju përzë, ju lutem të rrini dhe të vëzhgoni se çfarë ilaçesh marr unë.”

Të dy të diturit e Ballkanit u ulën, dhe dr. Gjëlpëra vazhdoi banjën duke folur:

“I pari ilaç që marr unë është ujët. Shikoni se si e shkoj sfungjerin përsipër. Një herë, dy herë, tri herë, gjersa ta qëroj mirë lëkurën. E mbarova njërin krah, do ta nis tani nga tjetri. Shikoni. E lava tërë trupin, pa harruar asnjë cip. Tani duhet ta fshij, dhe kjo s’është punë e pakët, se dëshiroj ta thaj mirë lëkurën. Një peshqir, dy, tre. Më duket se u fshiva paq. Tani do të marr ilaçin e dytë.”

“E di unë cili është i dyti ilaç”, – tha dr. Emrullahu; – “është vaj i peshkut.”

“Jo, – bëri dr. Protagoras Dhalla, – është verë e trazuar me kininë dhe me hekur.”

Dr. Gjëlpëra nënqeshi.

“Që të dy ilaçet që emëruat janë elegante dhe të dobishme”, – tha, – “shumë të dobishme, po ilaçi që do të marr unë është dielli.” Edhe hapi penxheret dhe u shtri lakuriq mbi dhé dhe mbi një çarçaf prej mëndafshi që kish blerë në pazar të Tiranës.

Të dy mjekët protestuan miqësisht:

“Është marrëzi, zoti doktor!” – bërtiti dr. Emrullahu.

“Paradhokson, paradhokson! Do të plevitoseni, qirié jatre”, – qortonte dr. Protagoras Dhalla.

Po dr. Gjëlpëra, pa u vënë veshin, thekte lëkurën e tij, duke u kthyer nga të gjithë anët, që të mos mbetej asnjë pjesë e trupit e paçinuar prej rrezeve të diellit.

Dr. Protagoras Dhalla luftonte me dr. Emrullahun kush e kush ta këshillonte më hollë dr. Gjëlpërën.

“Iliotherapia praktikohet vetëm në Elveti, adhelfe”, – përsëriti nja dy herë dr. Protagoras Dhalla. Dr. Gjëlpëra, i cili ish i shtrirë me bark dhe po thekte kurrizin në diell, u mblodh këmbëkryq dhe shikoi me kujdes të dy mjekët:

“Jeni njerëz të çuditshëm, – tha, – më habitni pa masë. Ku djall e kini gjetur mendimin që helioterapia ose iliotherapia, siç thotë miku ynë dr. Protagoras Dhalla, është e mirë vetëm në Zvicër e jo gjetkë? Pse, dielli që ndrit në Zvicër nuk është gjithë ai diell që ngroh Shqipërinë? Apo mos ka ndonjë diell të veçantë në Zvicër? Është e vërtetë se zviceranët janë të zotët pa masë të bëjnë reklama për sanatoret dhe të heqin vërejtjen e botës mbi erën e pastër të maleve të tyre. Po unë ju di juve mjekëve s’jeni njerëz të turmës që të veni pas berihas. Mendoni pak, ju lutem!

“Të thekurit e trupit në diell njihet sot prej gjithë të diturve si një nga mënyrat më të fuqishme për të shëruar njeriun nga disa sëmundje, dhe, në qoftë se njeriu nuk është i sëmurë, për të forcuar trupin e tij kundër çdo rreziku sëmundjeje. Kur paska aq fuqi dielli, kur dielli qenka një ilaç aq i mirë dhe aq i sigurt, atëherë, zotërinj, vallë s’kemi detyrë ta përdorim edhe ne atë ilaç të çuditshëm që s’kushton dhe gjësendi fare? Janë këtu në Shqipëri gjysmë milion njerëz të sëmurë, dhe gjysmë milion njerëz të tjerë ndodhen në kufi të sëmundjes e të shëndetit. Në i stërvitshim këta njerëz të kuptojnë se ç’ndihmë të fuqishme mund t’u sjellë dielli, do t’i japim rast të thekin lëkurën e tyre në një mënyrë metodike, do t’i bëjmë një shërbim të madh këtij populli të mjerë. Unë s’di marrëzi më të rëndë se të dërguarit njerëz të sëmurë të shërohen jashtë, kur duhet të mos harrojmë asnjë çast se në Shqipëri i kemi gjithë sojet e klimës: erën e thatë të maleve të larta, erën e mesme (“sub-alpine”) të maleve më të unjura, pyje me pishe, erën e butë të viseve ku lulëzojnë portokallet dhe citrot, edhe sipër treqind kilometra anë detit; dhe përmbi të gjitha këto shkëlqen dielli i perëndishëm i Shqipërisë. Në qoftë se s’dime t’i përdorim këto dhurata të natyrës për fitimin e popullit, në qoftë se dërgojmë, në Zvicër a gjetkë, ca të mjerë të dëshpëruar, që të harxhojnë para me kot dhe të prishin në mundimet e udhëtimeve atë shëndet të pakët që u mbetet, ajo do të thotë që ose s’kemi ndërgjegje ose s’kemi për të stërvitur vetë popullin tonë në mënyrat e reja të mjekësisë. Në një rast vetëm justifikohet dërgimi i të sëmurëve jashtë: kur është nevoja për ndonjë operatë kirurgjike të rëndë, e cila do specialistë që s’ndodhen në vendin tonë.”

Dr. Protagoras Dhalla shikoi dr. Emrullahun, po dëgjonin pa dhënë përgjigje.

Dr. Gjëlpëra vazhdoi së foluri: “Është vërtetë se në shëndetoret e mira të Zvicrës e të Gjermanisë, ka një shërbim prej njerëzish të stërvitura që s’mund ta gjejmë në Shqipëri. Po duhet vënë re se ai shërbim është i nevojshëm vetëm për të sëmurët e përparuar; dhe unë jam i mendjes se kur i sëmuri kapërcen njëfarë kufiri, është kohë e humbur të merremi me to. Ajo që duhet të na interesojë është shumica e njerëzve që janë në nisje të sëmundjes. Kemi shtatëqind mijë të atillë në Shqipëri, – dhe s’ka mjaft shëndetore në botë që të vendosim një ushtri të atillë. Këta mund t’i shpëtojmë, në qoftë se, me ndihmë të Guvernës, i stërvitim si të forcojmë trupin e tyre.”

“Të mos harrojmë, omos, se në Elveti do të gjejnë dhe farmaka të çuditshme që s’ndodhen këtu”, – tha dr. Protagoras Dhalla.

“Haj, haj”, – shtoi dr. Emrullahu. – “Dr. Habibullah pashai, çdo herë që kthehet nga Allamanja sjell ca fevk-al-ade ilaçe që nuk i dijmë. Arnautllëk Avropa di il ja!”

Dr. Gjëlpëra qeshi dhe u shtriq me kurriz, duke kthyer barkun në rrezet e diellit.

Të dy mjekët s’mbetën të kënaqur.

“Paradhokson, Adhelfe, – tha dr. Protagoras Dhalla, – jam teliofitos tu Panepistimiu ton Athinon, kam parë shumë jatroj me famë. Në një fjalë jam i madh…”

“Jo më i madh se unë”, – protestoi dr. Emrullahu.

“Jini që të dy të mëdhenj, mos u zihni”, – ndërhyri si pajtonjës dr. Gjëlpëra.

“Dhe me gjithë atë që kam dëgjuar dhe që di, – vazhdoi dr. Dhalla, – s’më ka rënë ndonjëherë në vesh ndonjë fjalë kundër ilaçeve. Ta farmaka janë shpëtimi i njerëzisë, Qirié jatre Anev farmakon, udhemia elpis.”

Dr. Gjëlpëra kthen vithet diellit:

“Edhe kjo pjesë e trupit, – tha, – ndonëse një pjesë jo shumë elegante, ka rëndësin’ e saj, dhe ka të drejtë të marrë dhe kjo hisen e saj nga rrezet e diellit. Nuk është ashtu, zotërinj? – Dhe pa pritur përgjigje, vazhdoi me këto fjalë: – Ah, Protagora, Protagora, paskeni ndërruar shumë që në kohë kur merrnit pjesë në ato bisedime me famë në shtëpi të Kallias-it.”

“Cili Kallias? – pyeti dr. Protagoras Dhalla i habitur; s’njoh ndonjë Kallias.”

“Si! Paskeni harruar kohën kur bisedonit me Sokratin dhe me filozofë të tjerë në shtëpi të Kalliasit?” – bëri dr. Gjëlpëra me një çudi të gënjeshtër.

“Periergon; s’mbaj mend”, – tha dr. Protagoras Dhalla.

“Kini humor, – vazhdoi dr. Gjëlpëra; – po sido që në qoftë, fjalët tuaja i ka shënuar Platoni në shkrimin e tij të quajtur Protagoras, dhe mënyra e mendjes suaj asaj kohe qe fare e ndryshme.”

Dr. Protagoras Dhalla qeshi.

“Ai Protagoras është tjetër, s’jam un’ ai, qirié jatre, jini i lajthitur.”

“Ah, ashtu? S’qenkeni ju? Tani marr vesh.” – bëri dr. Gjëlpëra.

U bë një heshtje. Që të tre kishin rënë në mendime, dhe nënqeshnin, secilido për arsye të ndryshme. Dr. Gjëlpëra foli i pari:

“I theka mjaft vithet; tani duhet t’u jap pak diell sqetullave, dhe sot për sot do të kam mjaft ilaç, ha-ha, O Protagora, s’qenkeni ju Protagora që ka biseduar aq bukur me Sokratin në shtëpi të Kalliasit!? S’qenkeni ju. Më vjen keq. Po, në mos jini Protagora i Platonit, ai Protagora, të cilin Sokrati e ka quajtur, ndoshta, me ca ironi, më të urtin e gjithë njerëzve, – të paktën jini adashi i Protagoras; dhe si adash do të ish mirë t’i dinit mendimet e tij. Javën që vjen nisem për Itali, ku do të vete për punën e shtëpisë që dua të godis në Tiranë. S’do të harroj t’ju sjell shkrimin e emëruar “Protagoras” të Platonit. A dini të këndoni greqisht, zoti doktor?” – Dr. Protagoras Dhalla u skuq, dhe u përgjigj me një erë të zemëruar:

“Në mos e di unë, teliofitos tu Panepistimiu ton Athinon, greqishten, atëherë, kush do ta dijë?”

“Mos aq shpejt, mos, – tha dr. Gjëlpëra. – Mos o Protagora, se në mes të greqishtes së vjetër edhe të greqishtes pseudo-klasike që përdorin sot shkollat e Greqisë, ka një përrua mjaft të gjerë. Dale të marrim për shembull ndonjë fjalë.” – Dhe dr. Gjëlpëra, si u mendua pak, – në më jepni leje, – i tha dr. Dhallës, – do t’ju pyes kuptimin e fjalëve që vazhdojnë, fjalë që i kam hasur në tekstet e Platonit:

Αἱ δόξαι αἱ ὀρθαί· αἱ δόξαι αἱ ἀληθεῖς· τὸ ὀρθοδοξάζειν· ἐπιστήμην ὀρθῆς δόξης.

Si i merrni vesh këto fjalë, zoti doktor?”

Dr. Protagoras Dhalla qeshi:

“Ato i kupton dhe një çilimi, dhoksa do të thotë lavdi, dhe fjalët që përmendte kanë këtë simasia: lavditë e drejta – lavditë e vërteta – të lavdëruarit drejt a dituria e lavdisë së drejtë.”

“Aspak o Protagora! – iu përgjigj dr. Gjëlpëra: – dhoksa, në greqishten e vjetër, ka kuptimin mendim, dhe fjalët që zumë në gojë duan të thonë mendimet e drejta, mendimet e vërteta; të menduarit gjëra të drejta; dituria e mendimit të drejtë. Shqip mundet që fjala e saktë të jetë një përkthim më i mirë për orthos, dhe ashtu do të kemi; mendimet e sakta etj. Ha-ha, o Protagora, shihni që nuk e dini greqishten?”

Dr. Protagoras Dhalla u ngrit në këmbë duke protestuar:

“Signomi, qirié iatre!”

“S’ka signomi. Nuk e dini greqishtën klasike. Mos u bëni i marrë. Uluni!” – tha dr. Gjëlpëra.

Dhe si u ul dr. Protagoras Dhalla, duke u grindur në një mënyrë të mbyllur, dr. Gjëlpëra vazhdoi fjalën e tij:

“Nuk e dini greqishtën e vjetër dhe kini shkak të mos e dini. Në viset ku dituria e gjuhëve është dituri, çdo njeri i stërvitur ka nxënë se fjalët, me kohë zhvillojnë kuptime të ndryshme nga kuptimi i vjetër i tyre. Për shembull, fjala latine: imperator, në periudhën klasike të Romës, kish kuptimin kumandant ushtrie, gjeneral dhe asnjë kuptim tjetër; por sot, shikoni se ç’kuptim ka marrë! Për një italian që është mësuar t’i japë kësaj fjale në gjuhë të tij, kuptimin e një mbreti të madh, është shumë zor t’i mbushet mendja se një mijë e nëntëqind vjet më parë kish një vlerë fare të ndryshme. Me greqishtën e re, veçan me greqishtën artificiale të shkollës, e cila përdor fjalë të vjetra pa ndryshim formë po shumë herë me një kuptim të zhvilluar e të ndryshuar nga koha, njeriu gjen në çdo çap gracka. Dhe siç duket, këto gjëra, të cilat gjetkë i dinë dhe nxënësit e vegjël, në Greqi nuk i kanë dëgjuar as nxënësit e shkollave të larta; dhe ashtu, këta nuk orvaten kurrë të zbulojnë kuptimin e vjetër të fjalëve. Prandaj, një nxënës i mirë i Gjermanisë, i Rusisë, i Anglisë, i Francës, ka një dituri më të saktë të greqishtes së vjetër se sa një nxënës i mirë i Greqisë së sotme. Të njohurit e greqishtes së re është një pengim i madh për të nxënët e greqishtes së vjetër.”

“Paradhokson”, murmuritni, o Protagora? Aspak. Ashtu ju duket juve, po mua më duket afër mendsh. Tani mjaft folëm për gjëra të gjuhës. Fundi, është që nuk dini greqishten, ndonëse kujtoni se e dini; dhe prandaj është më kot t’ju bie tekstin e Platonit Protagoras, se edhe me ndihmën e shënimeve dhe fjalorit nuk do ta këndoni dot. Po t’ju thom shkurt çfarë mendjeje kish adashi juaj Protagoras. Shkrimtari grek Diogjenes Laertios, në librin e tij mbi Jetët dhe mendimet e filozofëve të shkëlqyer, thotë se Protagora ngulte këmbë që çdo çështje ka dy pamje, njëra e përkundërshme nga tjetra. Në të tjera fjalë, Protagora qe një “relativist”, siç thonë në gjuhën e filozofisë së sotme. Që të flasim hapur shqip, Protagora qe i mendjes se kur ke në dorë një gjë, në duam ta kuptojmë mirë, duhet ta kthejmë dhe ta shikojmë nga të gjitha anët, dhe jo ta shikojmë vetëm nga një anë. Pastaj që ajo gjë është ashtu siç na duket. Tani, miku im, zoti doktor Protagoras Dhalla, mendja juaj është krejt e ndryshme nga adashit tuaj të shkëlqyer. Jini një njeri dogmatik, një njeri fanatik, që besoni me krye të ngjeshur në të gjitha ato që ju thanë në shkollë, duke bërë veshin e shurdhër për çdo pikëpamje të ndryshme. Mjekësia, siç e kuptoni ju, nuk është një dituri që zhvillohet lirisht dhe rritet përditë pa pengim, por është një fe me dogma të caktuara që s’duhen ngarë me asnjë mënyrë. Babai juaj, – emri i tij qoftë i nderuar! – bëri një lajthim të madh kur ju quajti Protagoras. Duhet t’ju kish dhënë emrin e ndonjë shenjtori të mbarë, fjala vjen Theodhor, – për nder të Theodhor Studitit, atij kallojeri të ngrysur e të tërbuar, nga i cili kishin gjetur belanë dy nga më të zotërit mbretër të Bizantit, Leoni i V dhe Mikhaeli III.”

Dhe me këto fjalë Dr. Gjëlpëra u ngrit të vishet.

Të dy mjekët ballkanikë e kishin dëgjuar fjalën e Dr. Gjëlpërës herë me heshtje, herë me protestime, po anë e mbanë me vërejtje. Bisedimet vazhduan pasi u ngrit Dr. Gjëlpëra, po vazhduan në një mënyrë të palidhur, me shkel e shko. Kur Dr. Gjëlpëra vuri këmishën e brendshme, prej liri dhe pa mëngë, dhe brekët e shkurtra gjer me gju tërë prej liri, dhe pastaj mori këmishën e ditës, Dr. Emrullahu bashkë me Protagoras Dhallën bënë një bërtim çudie.

“Aman, zoti doktor, – tha dr. Emrullahu, – s’paskeni fanellë?”

“Ç’fanellë? Ç’doni të thoni?” – pyeti dr. Gjëlpëra i habitur.

“Këmishë prej fanelle, qirié jatre; do të plevitoseni!” – bëri dr. Dhalla.

“Aman, zoti doktor, pa fanellë si mund të rrojë njeriu?” – vazhdoi dr. Emrullahu.

Dr. Gjëlpëra i shikoi me një sy të çuditur:

“Pse ju mbani fanellë?” – pyeti.

“Haj-haj, zoti doktor”, – tha dr. Emrullahu.

“Vevea, Zotëri jatro”, – shtoi dr. Protagoras Dhalla.

Dhe që të dy ngritën jelekun, dhe shfaqën këmishë të brendshme të trashë, tërë lesh.

“Shikoni, unë mbaj dy fanella”, – bëri me triumf dr. Protagoras Dhalla.

“Efendem, unë mbaj tri, njërën mbi tjetrën, dhe në mos besoni, ja tek është prova”, – deklaroi me kryelartësi dr. Emrullahu.

Duke vazhduar së veshuri, dr. Gjëlpëra, u dha përgjigjen:

“Unë, zotërinj, po të dua të vras veten, di mënyra më të shpejtë e më të ëmbla se të burgosurit e trupit në fanella qesharake. Kam dëshirë të rroj. S’kam ndër mend të vdes përpara kohës, dhe s’dua t’i jap rast sëmundjes duke dobësuar fuqinë qëndronjëse të trupit tim.”

“Ine aidhia!” – briti dr. Protagoras Dhalla.

“Aman efendem, do të bëni mah vetveten, – protestonte dr. Emrullahu; – meshhur dr. Habibullah pashai mban fanella, dhe na thosh shumë herë se fanella është shpëtimi; dhe të mosmbajturit fanellë gajet myzir.”

“Atëherë, – tha dr. Gjëlpëra, – ky Habibullah pashai meriton të varet kokëtepjetë.”

Dr. Emrullahu u hodh në këmbë.

“Halld ettin! – briti; – s’ke të drejtë të flasësh ashtu për një njeri alim dhe meshhur si dr. Habibullah pashai!”

Dr. Protagoras Dhalla hyri në mes që t’i qetësojë.

“Unë s’jam i nxehur, – u përgjigj me gjakftohtësi dr. Gjëlpëra; – them vetëm dhe përsërit se ai, kushdo në qoftë, i cili s’ka edhe kuptuar se era dhe dielli janë ilaçe, dhe të mbështjellët e trupit të njeriut në fanellë është një marrëzi barbaresh, ai nuk është mjek.”

Bisedimet në mes të tre mjekëve, herë me të butë dhe herë me të ashpër, këtu me të qeshur dhe këtej me të ngrysur, vazhduan gjersa dr. Gjëlpëra u vesh. Tema e bisedimit ishte fanella. Dr. Gjëlpëra mori një shportë me mollë, plot me lëng dhe ua paraqiti vizitorëve:

“Këto pemë, – tha, – m’i dërguan nga kopshti i tregtarit Zylfikar Agait; janë mollë plot me lëng dhe me një erë çuditërisht të hollë dhe të këndshme. S’kam ngrënë kurrë mollë aq të mira. Urdhëroni!”

Dr. Protagoras Dhalla dhe dr. Emrullahu tundën kryet me mospëlqim.

“Efharisto, s’dua!” – bëri dr. Protagoras Dhalla.

“Meazallah, – protestoi dr. Emrullahu, – pemët japin ethe.”

“Bah? – bëri me çudi dr. Gjëlpëra, duke kafshuar një mollë; – unë i dija pemët një nga mjetet më të sakta për të luftuar ethet, ose, që të flas më mirë, për të luftuar shkaqet e etheve, se ethet vetë nuk janë sëmundje po shenjë sëmundjeje.”

Dr. Emrullahu dhe dr. Protagoras Dhalla qeshën.

“Nuk i dhamë karar meselesë së fanellës”, – tha dr. Emrullahu.

“Malista, to zitima të fanellës e lamë përgjumë”, – shtoi dr. Protagoras Dhalla. Dr. Gjëlpëra kafshoi një mollë të dytë:

“Në qoftë, – tha, – se sëmurem në një vend, ku ka pemë si këto dhe një diell aq të çuditshëm, atëherë s’ditkam gjë nga mjekësia. Të kthehemi tani përsëri te puna e fanellës.”

Kafshoi mollën, fshiu buzët, u mejtua ca çaste:

“Një ditë, – tha dr. Gjëlpëra, – dola në pazar të Tiranës, një shesh mësimesh për mua. Dhe tek po sillesha, pashë një plak me gjoksin të hapur, një gjoks i pjekur në diell dhe i shëndoshë posi çeliku. Fola me plakun. Qe një njeri i butë, i sjellshëm, buzëqeshur. Më tha se ishte nga një fshat i largët, i quajtur Martanesh, dhe vinte dendur në pazar të Tiranës duke e bërë kurdoherë në këmbë udhën e gjatë njëzet e katër orë për të ardhur e për të vajtur. U interesova shumë. E ftova të hyjmë në dyqan të Zylfikar Agait dhe atje iu luta të më leje ta vështroj. I urtë dhe i kuptuar, plaku më la ta këqyrë; dhe ju them një fjalë vetëm; që është zor të gjendet njeri me shëndet më të bukur se ai plak. Tani, zotërinj, ç’do të kishte ngjarë sikur ky njeri të ishte stërvitur që në vogëli me fanella? Kraharori i tij, në vend të kishte forcën e çelikut, do të ishte i butë dhe i dobët, një fole tërheqëse sëmundjesh.”

“Po ç’do të ngjasë, pra, sikur një njeri, mësuar me fanellë, t’i heqë?” – pyeti me gëzim dr. Protagoras Dhalla.

“Ja! Evet, ç’do të ngjasë?” – shtoi dr. Emrullahu.

“Pyetja që më bëni, në vend që të më pengojë, më ndihmon, – ktheu dr. Gjëlpëra, – njeriu i mësuar tërë jetën e tij me fanella, po t’i hedhë përnjëherësh dhe veçan në dimër vë veten në rrezik. Po pikërisht atë dua të them edhe unë, ndonëse e them ndryshe. Përpiquni të hyni në thelb të problemit. Ju, mjekët e Ballkanit, në këtë si në shumë pikë të tjera, jini viktimat e pafajshëm të një propagande industrialesh. Do t’jua shpjegoj. Nga mesi i shekullit të nëntëmbëdhjetë, fabrikantët e leshit dhe të pambukut, të ndihmuar nga ca mjekë të paguar, filluan një propagandë për të vetëquajturën nevojë të fanellës për shëndetin. Në Shqipëri, ku çdo gjë arrin vonë, arriti më në fund edhe kjo propagandë, dhe sot dëgjoj se shumica e njerëzve këtu mbajnë fanella. Jam i mendjes se fanella është një nga arsyet e shëndetit të dobët në Shqipëri. Mos më thoni si të bëjnë ata që mbajnë fanella. Nuk është bisedim me rëndësi ai. Duhet të shkojmë më thellë, dhe të marrim në sy hallin e atyre që s’kanë vënë edhe fanella, hallin e foshnjave. Në duam një racë të fortë, në duam zhdukjen e sëmundjeve, duhet foshnjat t’i stërvitim të luajnë gjysmë lakuriq në diell e në erë të paqtë, që trupat e tyre të forcohen e të mos duan të dinë nga e ftohta, si plaku i Martaneshit që ju fola.”

Dr. Protagoras Dhalla dhe dr. Emrullahu dëgjonin të ngrysur. Nja dy herë dhe pëshpëritën për Panepistimion ton Athinon dhe dr. Habibullah pashanë, po pa folur shquar. Dr. Gjëlpëra mbushi me alkool llambën e vogël dhe vuri ujë të paqme.

“Ta marrim nga një filxhan çaj”, – tha.

“S’duam t’ju bëjmë behezur”, – bëri dr. Emrullahu dhe dr. Protagoras Dhalla shtoi dhe ai ca fjalë oborresie të zakonshme. Dr. Gjëlpëra i dalldisur në mejtime, nuk vuri re, dhe si ndezi llambën dhe ujdisi ujët, u suall nja dy herë anëmbanë të odës pa folur, pastaj vazhdoi në këtë mënyrë:

“Është afër mendsh që në Ballkan dhe veçan në Shqipërinë tonë, të mbetur në kohët e Kohës së Mesme, fuqia e diellit si shëronjës dhe shpëtimtar të jetë edhe e panjohur. Po çudia është që të jetë e panjohur dhe në Tiranë, – në këtë Tiranë që është djepi i helioterapisë.”

Dr. Emrullahu dhe dr. Protagoras Dhalla hapën sytë pyetëse. Dr. Gjëlpëra vuri re habinë e tyre, dhe vazhdoi fjalën:

“Po, zotërinj, helioterapia ka lindur në Tiranë, dhe në mos e dini, mësojeni. Një njeri zemërulur dhe i paditur nga librat, po plot me atë dituri më të lartë që ca njerëzve të popullit ua fryn në zemër zëri i fshehtë e i thellë i natyrës, është i pari që përdori diellin si shëronjës dhe bëri provën e fuqisë shpëtimtare të diellit e të dritës. Ky pionier ish tiranas, tërë jetën e tij e shkoi në Tiranë, dhe emrin e kish Ali Bibi.”

“U! Mos është ai i marri që gjezdiste fare lakuriq nëpër rrugët e Tiranës?” – pyeti dr. Emrullahu.

“Pikërisht ai, – u përgjigj dr. Gjëlpëra; – po i marrë s’ka qenë; jo i marrë, po thellësisht i urtë e i kuptuar, aq i kuptuar e i urtë, sa turma e paditur thellësinë e tij e quante marrëzi.”

“E kam dëgjuar dhe unë”, – bëri dr. Protagoras Dhalla, dhe ia krisi të qeshurit bashkë me dr. Emrullahun. Si u gajasën ca çaste, dr. Gjëlpëra vazhdoi së foluri:

“Është shumë lehtë të tallet njeriu, është më e rëndë të kuptojë. Në viset ku dalin diamantet, ka shumë njerëz që, kur gjejnë ndonjë diamant të rrallë, po të trazuar me baltë dhe me guricka, nuk e njohin dhe e hedhin. Pastaj, një ditë, del një njeri që e njeh, e merr e qëron, e gdhend dhe guri i çmuar shkëlqen në tërë bukurinë e tij. Këto javë të paka që kam ndenjur në Tiranë, kam mbledhur mjaft fakte sa të bëj provën që Ali Bibiu është babai i helioterapisë. Në interesoheni në një pikë historie të diturisë, mund t’ju shtroj përpara faktet që kam mbledhur.”

Dr. Emrullahu dhe dr. Protagoras Dhalla, jo pa njëfarë ironie, iu lutën dr. Gjëlpërës t’u flasë për Ali Bibinë.

“Do të flas, po e di që do t’humbas kohën”, – tha dr. Gjëlpëra, – “Mësoni se Ali Bibiu lindi më 1840 në Tiranë. Qe një çilimi thatanik dhe i dobët nga shëndeti, si gjithë njerëzit e shtëpisë së tij. Verdhanik dhe i sëmurë, Ali Bibiu e hoqi zvarrë jetën gjer dymbëdhjetë vjeç. Kur arriti në atë moshë, e ëma, – e cila duket se ka qenë mjaft e kuptuar në punët e shëndetit, – po e lante një ditë djalin në një magje me ujë e sapun, dhe këtë banjë ia jipte në erë të hapur të oborrit. Atëherë ngjau një gjë e papritur dhe e çuditshme. Kur banja ish në të mbaruar e sipër, Ali Bibiu, i cili ndonëse gjysmë njeri nga shëndeti, ish i shquar, plot me shpirt e me gjallëri, dhe kish këmbyer disa shakara me t’ëmën, Ali Bibiu u hodh nga magjja, iku duke qeshur, dhe nga kopsht në kopsht, u largua e u zhduk. E ëma kujtonte se kjo shaka e tepërt, do të merrte fund, dhe priti me padurim të kthyerit e djalit. Po kur dita nisi të zgjatet, kur shkuan orë, dhe Ali Bibiu nuk dukej, e ëma hyri në merak të madh dhe thirri të afërmit e saj dhe fqinjët. U përndanë ca këtej, ca andej, dhe nisën kërkimet nëpër udhët e nëpër kopshtet e Tiranës. Dy a tre nga kërkonjësit e gjetën më në fund në një lëndinë, afër rrapit të vjetër që rron dhe sot, dhe ja si e gjetën: Ali Bibiu, lakuriq siç kish shpëtuar nga magjija, ish shtrirë në bar dhe këndonte duke u ngrohur në diell. Posa i pa njerëzit, u ngrys, u hodh në këmbë, dhe u sul të ikë, po e zunë dhe e shpunë me zor në shtëpi. Atje e ëma e qortoi, e rrahu pak, pastaj e përkëdheli; djali u bind në të gjitha me përulësi. Po kur e ëma nisi ta veshë, Ali Bibiu shfaqi kundërshtimin më të gjallë. Nuk desh me asnjë mënyrë të qasë rrobat. Dhe kur e veshën me ndihmën e disave, Ali Bibiu i nxori shpejt dhe i flaku petkat dhe mbeti përsëri lakuriq. E veshën ashtu disa herë me pahir, dhe gjithnjë Ali Bibiu i nxirrte me shpejtim rrobat. As fjalët, as frikimet nuk e bindnin të rrijë i veshur, as hapte gojën të përgjigjej; në çdo gjë tjetër, ish i bindur. Më në fund, – u lodhën dhe e lanë. Si perëndoi dielli dhe u ngrys, e ëma shtroi tryezën, dhe Ali Bibiu u ul pranë saj lakuriq në vendin e zakonshëm të tij, hëngri pa folur, dhe pa folur puthi të ëmën dhe shkoi të flejë. Vjet me radhë e ëma i tregonte me mallëngjim hollësitë e kësaj historie, e cila për zemrën e saj ishte një tragjedi e thellë. Ali Bibiu, atë natë, hyri në shtrat me jorgan, dhe bëri një gjumë të qetë. Me të gdhirë, kur njerëzit edhe po flinin, u ngrit me ngadalë dhe doli jashtë; shëtiti nga lëndina në lëndinë, atje ku kishte zënë dielli, dhe thekte trupin e tij duke kënduar. Kur e merrte uria, kthehej në shtëpi, hante një copë, dhe dilte përsëri lakuriq në erë e në diell. Në krye, tiranasit çuditeshin, dhe s’dinin se ç’të bënin e se ç’të thoshin. U përpoqën disa herë ta veshin, po me kot. Pak nga pak, nisën të mësohen dhe të mos kujdesen më. Edhe prindërit e tij, ndonëse me zemër të thyer, iu bindën fatit dhe e fjetën mendjen. Këto ngjanë në verë të motit 1852. Në të hyrë të vjeshtës, kur nisën të ftohtat e para, bota prisnin se ç’do të bënte Ali Bibiu. U habitën të gjithë duke parë se as shiu, as dëbora, as breshri, nuk e shtrënguan të heqë dorë nga jeta e tij. Kohë e bukur e kohë të tmerrshme, Ali Bibiu shëtiste nëpër livadhet e nëpër kopshtet aq lakuriq, sa çasti kur ish lindur. Vetëm natën kthehej në shtëpi, hante, mbulohej dhe flinte. Kur e zinte errësira, larg shtëpisë së tij, hynte në çfarëdo shtëpi që të ndodhej afër, dhe tiranasit zemërbardhë i jepnin për të ngrënë dhe një mbulesë të ngrohtë. Ashtu shkuan vjeshta dhe dimri. Dhe posa vera e parë, e veshur me gjethe e me lule, zbriti buzëqeshur nga mali i Dajtit, Ali Bibiu e përshëndeti përsëri diellin e tij të dashur dhe nisi të thekte trupin duke kënduar. Populli e shikonte me sy të mallëngjyer e të mirë këtë djalë të pafajshëm e të padëmshëm, dhe i jepnin të hajë; sa për të pirë Ali Bibiu vinte vetë në burimet dhe pinte duke vënë gjunjët mbi dhé e duke ulur buzët drejt në ujët e kulluar. Kur shkoi muaji i qershive dhe hyri muaji i të korrave, ngjau një gjë e çuditshme.”

Dr. Gjëlpëra qëndroi, shtiu ujët e përvëluar mbi poçen e çajit.

“Çaji omos, – tha dr. Protagoras Dhalla, – është i dëmshëm.”

“Në qoftë i dëmshëm, – u përgjigj dr. Gjëlpëra, – mos pini.”

“Pse, efendim axheba nuk është myzir?” – pyeti dr. Emrullahu.

“S’kam durim për mendime të atilla, – bëri dr. Gjëlpëra. – Çaji i marrë me shumicë, mund të jetë, është i dëmshëm. Po nja dy filxhanë këtu-këtej, ç’dëm mund të bëjë? Njeriu, me veshjen e tij, mban dritën e diellit larg lëkurës së trupit; me të ngrënat e tij të gatuara e të trazuara, mbush trupin përbrenda me helmë. Tërë jeta e tij, që kur hoqi dorë nga natyra, që kur doli nga pyjet dhe u mbyll në qytetet e në shtëpitë, nuk është veçse një lajthim i rregulluar për të prishur shëndetin dhe për të shkurtuar ditët. Dhe këtij njeriu, që mbytet në mes të valëve, ju i thoni të ruhet nga një pikë vesë! Pse të merremi me dëmet e lehta të kafesë e të çajit, para se ta shpëtojmë njerëzinë nga rreziqet e rënda që i kalbin gjakun dhe i shkallmojnë themelet e jetës së tij?”

“Paradhoksen, paradhoksen!” – tha dr. Protagoras Dhalla. Dr. Emrullahu dhe pëshpëriti mbi Habibullah Pashanë.

“Fjalët që ca mjekë përhapin kundër çajit, – vazhdoi dr. Gjëlpëra, – më sjellin çdo herë ndër mend ata gjykatarët që dërgojnë në burg një djalë i cili ka vjedhur një mollë ose një simite, po lënë të lirë një bankier hajdut, i cili me dinakëri ka rrëmbyer milionë. – Këtu dr. Gjëlpëra mori poçen, tha: – Çaji u bë, – dhe mbushi filxhanët, pastaj zgjati sheqerin duke thënë: – Urdhëroni nga një copë helm, zotërinj! – Të dy mjekët u çuditën. – Po, – shtoi dr. Gjëlpëra, – sheqeri i bardhë, sheqeri i kulluar quhet prej shumëve një helm, dhe ata që e quajnë ashtu mbështeten mbi këtë: që sheqeri tharton dhe zjen të ngrënat në stomak dhe ashtu prish të gjithë dobinë e tyre. Këta kundërshtarë të sheqerit të kulluar e të bardhë këshillojnë në vend të tij të përdorurit e sheqerit natyral e të kuq ose më mirë të përdorurit e mjaltës. Po ç’duket, zotërinj, kishit dëgjuar fjalë të liga për çajin e për kafenë, po jo për sheqerin artificial që është njëqind herë më i dëmshëm.”

“Kur qenka ashtu, axheba, pse nuk e prisni sheqerin vetë?” – pyeti dr. Emrullahu.

“E përdor shumë rrallë, – u përgjigj dr. Gjëlpëra, – nja tri a katër copë të vogla ditën, jo më tepër. Se mendimi im është ky: jeta e njeriut, nga largimi në largim prej natyrës, është bërë nën çdo pikëpamje një gjë artificiale, një gjë e ujdisur dhe e lajthitur. E vetmja shpresë e shëmbëllimit, tani është jo në një kthim të plotë e të pamundur te natyra, po në një të ndrequr të ngadalshëm të lajthimeve të ngrënies e të rrojtjes.”

Vazhduan bisedimet duke pirë çaj.

“Të kthehemi te Ali Bibiu, – tha dr. Gjëlpëra… Një mot pas ngjarjes së parë, ky djalë i sëmurë dhe gjysmënjeri gjer atëherë, u ndryshua si me ndonjë magji përralle. Kockat iu ndreqën; mishrat e thekura në dritë të diellit iu rritën, iu plotësuan; trupi i tij lulëzoi me një bukuri të hijshme e të fortë. Dhe kur vërtetohej kjo mrekulli? Më 1853, domethënë afro dyzet vjet para se dr. Finsen-i dhe pastaj dr. Rollieri të bëhen apostujt e diellit si shëronjës. Do të thoni se Ali Bibiu s’dinte se ç’bënte. Pa fjalë, Ali Bibiu nuk ish veç se një djalë i paditur, jo një savant me teori të thella. Po kush mund të thotë se ai djalë i përulur i popullit, nuk ish i shtyrë nga ndonjë zë i fshehtë i natyrës?

